Biaknak Lam - Dr. Van Ram Uk - Chinland Today Media\nBiaknak Lam – Dr. Van Ram Uk\nHmin : Van Ram Uk\nHringtu : U Hei Kung & Daw Ngun Cuai\nSuahnak Hmun : Yangoon\nUNau : 5 mipa lakih upabik\nPitlinnak Hmun : Hakha le Matupi\nCT : Khua hlan lai thu lo sut vukvi sehla a tha ding. Yangoon ih tlawng na kai lai ah phunsang tlawngta hotu na rak tuan tin thu kan thei ih a dik maw?\nVRU : Ai Ai! cuangtete, a dik ko. Chin Literature and Culture Committee (CLCC) ah secretary ka rak tuan dah ko.\nCT : Phunsang tlawngta pawl na rak ho daan le sandahpiah (lamzawh) nak ih na rak tel daan pawl in ruah thei aw la a tha ding?\nVRU : 1986 kum a si. Ramsung tangka 25 le 45 ca pawl a thih tum a si. Phunsang tlawngta pawlin paisa/tangka thih duhlo ah sandah kan piah nasa. Ngel le celah kan sandahpiah nak ah Kawl phunsang tlawngta Engineering zirlai Phung Maw cu hrem that maw, kah thah ti theiloin a thi. A ruak keng in Yangoon khuasungah sandah kan piah ciamco ih ruangah ralkap pawlin in kap ciamco. Kei khal thih tih lo in sandah ka piah thotho. Camibuai tuah lai a si fawn ih camibuai tuah lai khalah ka tuah duhlo Exam Hall ah to phah in sandahpiahnak ka nei thotho.\nCT : In ruah vivo mai….\nVRU : Ralkap pawl mipi parah an sosang tuk ruangah rualpi pawl thawn kan tiam cia bang in 1988 September 18 ah mi tamsawn cu ram lengah humhimnak hawl in an tlan. Kei khal tlan ka tum ve. Asinan Thailand lamih tlan an rak tam tuk ruangah ralkap pawlin tamzet an kai ih hlei ah lamzin an kharsak bet lai. Kei khal tlannak ding theilo ah Phakaan ih (Kachin u nau pawl) hnen lam ah nunnak humhim ding in ka feh ve.\nCT : Malten, 1988 Yangoon lo ah sandahpiah nak ah hotu na rak si maw?\nVRU : Si ngai. 1988 vanglai ah Matupi ah ka tlan ih Matupi ah nasa takin sandahpiahnak kan nei ih a khaipa lam cu ka si thotho ko. Torh kan mawh nasa. Party Council pawl tla cun in tihzet si maw. Kan zung kawtka ih ka din laifang ah tthelh ding ciahciah in in kap hmang, ka kiangah meithak mu a pial aw celcel.\nCT : Si ngai. Sandahpiah ih an lo kah thu cipciar deuh in in ruah aw. Cun, paisa thih ruangah maw cuti rori in sandah nan piah?\nVRU : Paisa thih ihsin nuam tete in sandahpiah kan thawk. Kawlram anaa kan ting tum kan ti pei cu! Sandahpiah nak ah nasa takih kak kan tuar tikah tlawngta tam sawn cu ram leng ah kan tlan a si. Kei khal Bangkok lam ah ka tlan. Bangkok ah kum 4 lenglo ka um ve.\nCT : Kan Chin huap in Salai Mai hman ding thu ah nasa takin ttan rak latu na si ih Salai Mai thu ih dokalhtu na neih daan in ruah aw hen?\nVRU : Salai Mai hman ding thu ah a hleice in ka theimi Falam le Hakha lam ihsin Lian Hmung Sa Khong, Sang Hlun, Ceu Mang, Ram Ling Hmung pawl an rak si. Tidim u nau pawlin mipa-tang nu-Lia ti hman an duh, cun Hakha in mipa- Val Nu-Leng hman an duh. Asinan Chin zate huap in Salai Mai siseh timi kan rak duh. Kei tla cu Salai Mai hman theh ding ka duhtuk ruangah a duhlotupawlin in hua nasa. Hi mi lai ah Tawn Zang ah ka feh ih an zung sung khal luh in sianlo. Mi tampi cun thawi in bawh tiatia ringring theu. Asinan tuini tiang SalaiMai hmang ding ah ka lungkim tuk lai.\nCT : Pathian thu lam ih na kekarnak pawl kan losuh hlanah na innsangnu thawn nan tawnawk daan malten in ruahta hen?\nHa ha..hi..si ngai ti aw. 1989 kum a a si. Mandalay le Yangon karlak kan khual tlawnnak Bus parah rinlopin kan hmu aw…Sersiamtu khuakhan cia ti pan cu kan tawnawk veten kan duhawk cih si ko a tawi zawng cun, cutin 1989 July thla ih veikhat hmuhawknak cun lungkimnak a suahpi ih October ah hlunghlai takin kan nei aw. Kan neihawk hman cu politics lam ih rak hnamhnoih aw ti pan cu acozah in an lo kai ding in ti celcel nan zianghman buainak um lo te cun kan nei aw thei.\nAsile, na caan neih lo thawn, Pathian thu lam ih na kekar nak lam ah kan kaat kei cu?\nCT : Ni 40 na rawl ul daan pawl in sim aw?\nVRU : Ni 40 rawl ul ding cun Philippine, Manila ih “Touch of Glory Prayer Mountain” ah 1992 March 25 ahkhan ka rualpi pawl le ka innsangnu Sa Lian Kai thawn kan feh. Khat lamah kan Kawlram sung ih rawl ul hmaisabik si ding ka duh zet. Ka ulh tiang kha kan Kawlrammi ni 40 tiang rawl-ul ka thei lo. Rawl ul pawl hrang daan “Tui ka rawl ul hi keimah te palung ih ul mi a si, fialcawp le thinhengnak ruang ih ul mi ka si lo” timi” tiamkamnak tuah a tulvekin sign thawn tiamkamnak kan tuah ta. Asinan ni thum hrawng rawl ei lo ih ka um tikah cun ka celh in ka celh lo tikah tlun ding in thla ka cam sal.\nAsinan, Bawipa ka tlung ding in theithiam hram aw ti aiah ka tlungsal lo ding timi ka kaa in a suak ta riai ih cunah thih le thih tin ni 40 ka rawl ulh ding cu ka thawk. ( Kan ni Chinmi cu thil kan tuahsual le Aih! Ti kan hmang zet ih ka thlacam lai ah tlung dingin ka cam tikah tlunglo ding ti ka camsuak tikah Aih! Ka ti ve) Tha ka nei nawnlo. Tidai lawng kan in. Thlacamnak nasa tak in ka nei. Thlarau in, in umpi ih ka tap rero. Hla ka sak thul. Ka hnap ti khal a luang rero.\nKa rualpi Philippine pawl cu an tuar thei lo ih a ni 15 nakah an kirsal. Ka insangnu khal tuar theiloin ni 21 a ulh hnu ah a kir ve. Cun, ka thuhla rel sunzawm vivo sehla, lamzin ka feh lai khalah zianghman theiloin ka rak sawn ril theu. Bible thawn kham ah tla ka tla rero thul. Ni thum ni tiang cu har ka ti nasa. Asinan a ni thum hnu cu thlarau thawn kan leng tlang in ka thei. Pathian khalin in be rero. Cuti harsat zet cing cun ka rualpi Jimmy le Obed thawn inn lam panin ni (40) kan ul hnu ah kan tlung sal.\nRawl ih rahsuak\nKa ul hlan ah thlarau thianghlim hnatuan ka theithiam lo. Tuini tiang huham ka nei. Ka innsangnu a thlattem caan khalah a lu parah ka kut hngat in thla ka cam tikah a hnangam sal theu. Hi, ka rawl ulnak ruangah Pathain in mi naa dam lo le khawsia khuavang pawl khal dawi theinak huham in pe. Ka rawl ul ihsin a tu kum 15 tiang Pathian ih power (huham) in pekmi a cem thei lo. Kum 15 khal hi nikhat vekin ka ruat.\nCT : Na umnak Kawhhran?\nVRU : Ka nauhak te ihsin Baptist kan si.\nCT : Tu ah Baptist ah na um lai maw?\nVRU : Ka rawl ul hnu ah Kawlram ah ka ra tlung ih Falam Baptist biakinn pi ah thusimnak in pe. Ka thusimmi pawl kan ni Baptist pawl in an rak pawm nawn lo ruangah Baptist ihsin in hnawh tisehla a sual lo ding.\nKan Baptist pawl cun thusim in on nawnlo. Asinan khua tin ka fehnak kip ah mipi ka thusim ngaitubik pawl cu kan mah Baptist mi an si thotho. A tu khalah Gospel Baptist pawl cun an biakinn ah thusim in sian hrih cuanglo. Kan mah Baptist mipi tam zet cun ka thusim ngai duh hmansehla pastor pawl cun in duh hrihlo. Baptist pawl ih kan pawm daan Jesuh hnatuannak pawl a cem zo timi kei cun cemlo ti zawng ih ka sim tikah kalhtu tampi ka nei a si.\nCT : Rawngbawl ih na fehnak ram pawl?\nVRU : Ka rawngbawlnak hmun pibik cu kan ram sung a si. Pathianin kan ram sungah vision in pe. Malayisa, Singapore, India pawl ah thuthangtha sim ka thawk rero. A tu ah USA, Canada, Europe ram pawl khalin sawmnak ka dawng rero ih hmaithla ah Japan ka feh ding.\n2007 ihsin Pathian in ramdang ah thuthangtha sim dingah in sian fang lai a si. 1998 ihsin 2007 tiang kha Buchuk Khin Ngiat in ram dang feh in sianlo.\nCT : Ziangruangah alo sianglo?\nVRU : Ka thusimmi a rak thei theu. Kei cu siannak khal neilo in thuthagtha sim pawl ka si. Kaih le thawngthlak khal hi ka tih lo. Ka sim hluahlo ko. Asinan acozah kalh zawng cun thu ka sim dah lemlo. Cun insiannlonak bik cu pastor pawl ram dang ih thuthangtha an sim tikah kawlram thatlonak an sim theu tikah ram dang ka feh ding in sianlonak sanbik khal a si in ka thei. Amah Buchuk Khin Ngiat rori in ka passport parah feh theilo ding in a sign.\nCT : Zirnak lam ?\nVRU : Kawlram ah BA English ka theh hnu ah Philippine ah M.Div, cun Asian Graduate School of Theology ah D.Min ka theh.\nCT : Rev. khui ah na ngah?\nVRU : Butch Code in Philippine ah in pe.\nCT : Healing power thuhla ah teh…?\nVRU : Khawsia khuavang ih polhmi pawl le midam lo pawl tampi Jesuh hmin in ka dawi. Mi thenkhat cu thla ka camsakmi dam theilo an um thotho. Curuangah Pathian ih rem ti daan a si. Thla ka cam ih A duhmi pawl cu a ti dam. Healing ministry lam hi ka duh zet. Cunah, Pathian thiltitheinak cu Pathianin in pe ve ko. Asinan Pathian remtipinak le lungkimpinak tello cun zohman ka thlacamnak ruangah an dam lo ding.\nCT : Zawi thusimnak in na piang thar, ziangtik ah…?\nVRU : Rev. Aung Hlah thusimnak in ka piangthar 1972 April thla ah a si.\nCT : Zuk le hmawm na rak tuah dah pang maw?\nVRU : Hi..hi..ka nauhak ihsin ka ti lo lawlaw.\nCT : Thuken deuhmi na nei hran maw?\nVRU : The Kingdom of God Living a si. Himi hi ka sim uar nasa.\nCT : Rittheihthil pawl ziangtluk na do?\nVRU Pathian thu thawn cun a mil aw lo ti kan thei theh. Zu khal hi a that tuk ruangah kan thlah siang lo cuvek in kuak khal a si. Curuangah zu le kuak sal ih um pawl cu suak thei ding in Pathian thlarau thianghlim huham cahnak an nei lo tin ka hmu ih kawk lam le dokalhlam aicun hivek sal ih an tang hi ka ningnaa zet ih an tlansan theinak ding ka sim ih thlacamnak thawn ka bawm rero sawn a si.\nCT : Harsat bik caan vek teh na nei ve maw?\nVRU : Harsat caan cu minung si sung ahcun a um ringring ding. Asinan thla ka cam tikah a hlo theh.\nCT : Na ruahnak lo sut sehla….Chinmi pawl, hitin Raltlan dinhmun ih kan um tikah tuihnu kum 10 ah ziangvek dinhmun kan tleng ding na zum…kan hlo ding maw hlo lo ding?\nVRU : Malaysia ka feh tum ah khal ka sim rero hai. Santiluan ih a fehpimi refugee dil hi sual tukah kan ruat ih pastor thenkhat pawlin nasa takin mipi kan hro mi hi tha ka ti lo nasa. Pathian in kan hrangah khua a khang sawn ti kan theih a tul.\nCumi rualrual in ram dang kan um sungah hin Pathian in zirh duhmi le hmuhduhmi in nei ih cucu kan theih a tul sawn a si. Chinmi cu tui hnu kum 10 ahcun kan hlo ding ka zum lo. Asinan zir tulmi kan zir vivo ding cu thil thupi sawn a si. Ka Pathian kan theihsung ahcun kan hloral lo ding.\nCT : Na sermon ngaitu pawl ih simsin mi pawl kan thei. Kawlram ralkap pawl in an lo kai duhlonak san pakhat a um ih cucu Nobel Prize na hmu ding an phang timi a um ih a taktak maw?\nVRU : Fiang takin ka sim mai ding. Kawlramah Acozah siannak khal dil lo in, Thulu 600 lenglo hmang in thuthangtha a phunphun kheset pawl thawn phuansuahnak ka nei. Acozah in spy a thlah ih keimah kai ding ah in hawl rero. Cutin “mataza hmuh” in, in kai tum.\nDaan lo tak ih thil tuah tin in kai tum asinan vanthat maw vansiat kan ti ding ha, kawlram ih U Suu Win zuknung director pa thawn kan rualpi aw tha tuk ih Ani khi ka thuhla thei thehtu khal a si. In duhdawt zet ih a Cinema hall khalah Pathian thuthangtha simnak ka nei theu. A hnen ah spy zingzawitu pawl cun ka thuhla an sut theu.\nAsimmi cu ‘Van Ram Uk nanghi zo ha lo bawm tu ti ih ka suh tikah van lam a ti theu tikah a bawmtu hi leitlun ih mi tumbik a si ding’ tin a rak sim hai. Pastor tampi cu kaih ding ti tikah India lam ih tlan an tampi nan kei cu tlan ka tum lo.\nNan duh le thawng in thlak uh ka ti theu. U Suu Win cun nan kai asile Nobel Prize a ngah thei ding timi thu pawl a sim sal tikah Chinmi pawl ih Noble Prize ngah ding hnak cun kai lo sehla a tha sawn ding ti lungput nei in tuini tiang in kai lo cu a si.\nCT : Hivek in rawng na bawl rero hi Pathian ih kawhnak taktak teh na dawng maw?\nVRU : Si, Pathian kawhnak diktak ka dawng. Van Ram Uk, Van Ram Uk, ka hnen ihsin tlan rero khal aw la, na tlan thei lo ding ti rorin ka hnen ah Bawipai aw a thleng tikah Amah rawngbawl ding ah ka nunnak zaten ka pe a si. Hiti Pathian ih I kawh hi mak ka ti ngai ngai. Pathian aw ka rak thei dah fawnlo. Ka mangbang zet. Ka lungawi tuk lawmmam.\nLaimi kan pa lei pawlin Laimi hi Pathian in, in hril ih in khaisang. Leitlun mi pawl Pathian ih khaisanmi kan zoh tikah failed (hlawhsamnak) an nei ringringmi a um theu cucu Pathian tumtahnak lam ah fehlo in an mai duhnak lam ah an fehpi thluh.\nCuruangah kan ni khal cumi (mistakes) cun in hngak ih in bawh ve ih kan repeat (nawn) ve ding maw? Asilole Pathian duhnak kan thlun sawn ding? Himi hi Israel thuanthu pawlin kan zir ngah, hlan lai thlasuah cotu Macedonia, Greek, England mipi a tu ah American pawl hnen in kan zir thei.\nKawlram khalah Karen pawl Pathian in a rak hril ih asinan an mai duhdan in an feh pi. Tulai ih kan Laimi pawl tla Pathian’n in hrilmi le in khaisanmi hi a mah tumtahnak ah maw kan mai duhnak ah kan fehsawn ding timi hril ding kan nei a si.\nBible verses: Moses in a miphun pawl ‘ngai hnik uh tui sun ah nan hril ding ah malsawmnak le camsiatnak nan hmai ah ka ret a si- Nan duhmi hril uh a ti. Deu 11:26\nCT : Ziangtin kan lo pehtlai thei ding?\nVRU : 651-652, Pyidaungsu Road, 46 Block, North New Dagon, Yangon Myanmar.\nCT : Phone..?\nVRU : 0095-1- 580021\nCT : Mail..?\nVRU : vanramoke@gmail.com


Na duhmi hnakin a lo duhtu hril hna thiam aw (7) - IHBURLEN\nJuly 20, 2021 admin CAHRAM 0\nDuhdawtnak hi ziangtin kan ruat? Mi pakhat kan duh tikah amai’ ṭhatnak hrang zawnruat ih kan duhnak hnakin kanmah in nuamter thei dingih kan beisei ruangih va duhdawt sawn kan si ṭheu. Cuti a si ceng ahcun na nun lo nuamter theitu kha na hril thiam a ṭul, tinak a si.\nZiangahtile na duh kuahkomi in thinharnak a lo thlen ding hnakin a lo duhtu in thinnomnak a lo pek thei ding kha a thupi sawn. ‘Kan duhmi’ le ‘in duhtu’ karlak hlatzia kan zoh hnik pei!\n1. Linglet nun hman: Na duhmi nupi/pasal na neih asile a duh vekin na um a ṭul ding. Asinan a lo duhtu nupi/pasal na neih asile na duhdan vekin na umter thei thung ding. Cucu linglet nun hman dan rori a si.\n2. Na damlo caan ah: Na duhmi nupi/pasal na neih asile na damlo caan ah nangmah ih dilngen hratin a lo tuamhlawm ding. Cu hmanah na di a riam thei lo ding. Ziangahtile anih khalin a hmin men in lo tuamhlawm fang a si ih a netnak ah na dam har tuk tla cun a lo ning mai ding. Asinan a lo duhtu nupi/pasal nei awla na damlo caan ah na beisei hnakih nasa in a lo tuamhlawm ding.\n3. Sal dinhmun: Sal cun a pu’h thu a ngai bangin na duhmi nupi/pasal na neih ahcun na dam sung a thu ngai nain na khawsa ding. Anih in a duh dandan le a duhnaknak ah a lo hruai ding. Asinan a lo duhtu nupi/pasal nei awla na duhdan siseh a duhdan siseh bangranten nan tuah thei ding.\n4. Neh le sunnak: Minung cu kan ruahdan, pomdan a bangaw thei lo. Cuvekah na duhmi nupi/pasal na neih asile thukam elawk caan le thil hril ding a um caan ah na sungkhan ringring a ṭul ding. Asinan a lo duhtu nupi/pasal nei awla cuvek caan ah rualranten thu a fehpi ding ih buainak a um lo ding.\n5. Thinlungput: Na duhmi nupi/pasal na neih ahcun na duhzia a lo theih tuk ruangah na parah a hngal zet ding ih a lo hmuhsuam ṭheu ding. Asinan a lo duhtu nupi/pasal na neih ahcun tangdornak lungthin thawn a tlonten a lo tlon lam ding. Curuangah na nun khal hlimnak in a khat ding.\n6. Phatsannak: Harsatnak. tlaksiatnak le damlo ngawr caan a thlen tikah na duhmi nupi/pasal cun a lo phatsan mai ding. Ziangahtile a lo duhnak tel lo, nangmai duhnak lawng ring ih lo nei a si ih nang le rinsantlak na um nawn lo tikah phatsan mai lo cu hmabak a nei nawn lo. Asinan a lo duhtu cun ziangvek dinhmun ih na um khalah rinum takin a lo umhnawh ding.\n7. Thih tiang: Duhdawtnak cu mai ṭanghma sialnak kan ti zo kha! Na ṭanghma na sial fuh lo ih na duhmi nupi/pasal na neih ahcun na hril sual camsiatnak in na thih tiang a lo uk ding. Asinan a lo duhtu nupi/pasal thlawsuah na hril fuh ahcun lungnuamten hi khawvel na suahsan thei ding.\n‘Jesuh khalin i neh lo ding,’ a ti ruangah Conor McGregor hin nehnak a co thei nawn lo si pei maw?


Hngilhzomi Hnattuantu - Chinland Today Media\nSeptember 26, 2010 12:19 am·0 comments\nHebru 6: 9-20\nPathian in mi a thleidang lo. Nan hnattuanmi siseh, Pathian nan duhdawtnak langter tahrat in nan khristian rualpi nan rak bomnak le atu khal ah nan bom reronak pawl hi siseh, Pathian in a ciing ringring ding. – Hebru 6:10\n– Isaiah 1-2\n– Galati 5\nLung khaampi pakhat parah American President hlun pawl ih lu zuk tumpipi in an suainak South Dakota ram tthen ih Mount Rushmore cu leitlun minung tampi in an thei. Sikhalsehla hih thil maksak cangsuak dingin a ruat suak ih a tuahnak a rak hohatu santhuanthu saya Doane Robinson ih thu cu mi malte lawngin an thei. Ram hrang ih hminsin tlak hih thil cu uar le lawmh asinan Robinson cu a tuahmi thil dunglam ah hngilh mi a rak si. A hmin cu zohman ih theih mi a si lo.\nA caancaan cu Bawipa ih hna kan ttuannak ah zohman ih theih lo mi le hngilh mi vekin kan ruah awk caan a um ko ding. Pathian hnattuan timi cu Jesuh Khrih hmin in kan renmi pawl hnen in lungawi lomnak co loin nun sung hmuahhmuah tha neih hmuah suah ih ttuanmi a si thei men.\nSihmansehla minung in an thei lo nain Pathian in a thei. Hebru 6:10 ah, “Pathian in mi a thleidang lo. Nan hnattuanmi siseh, Pathian nan duhdawtnak langter tahrat in nan khristian rualpi nan rak bomnak le atu khal ah nan bom reronak pawl hi siseh, Pathian in a ciing ringring ding,” a ti.\nZiangtluk ih ttha thukam so a si? Van ih kan Pa in Amah kan rennak a hngilh lo. Cumi cu mi ih lawmh co hnakin a thupi sawn a si. – Bill Crowder\nHnattuan dingih kawh na sinak hmun hi,\nA fatetukmi le hminthang lo hmun a si maw?\nCutawk ah Pathian a um asile hmun thupi a si,\nAmai’ taa a simi cu a hngilh dah lo ding. – Suffield\nKhrih lungawi dingih riantu ttha si cu,\nmipi ih lawmh co hnakin a tum sawnmi ttuanman a si.\nThu Tthawnnak Ih Buainak\nThil Thupi Hrangah Kekar Fate\nNunnak Ih A Thupimi\nPathian ih Hrilmi\nThinlung Sungih Hla Mawi


MAH le a ho pawl cetcangdan thu ah US cozahpi a sup aw thei nawn lo | Falam Online Media\nRalhraangbawi Min Aung Hlaing le a ho pawl ih mipi sawisadan cu a tawpkhawk a thleng thlang tiah ruah a si ih, sual a tuahtu pawl hrem lohli an si thei nak dingah US cozah in a hnaṭuan a nawt ding thu, US foreign minister Antony J. Blinken in a rel.\nAntony J. Blinken cun Kayah ramkulh, Hpruso peng ih Save the Children hnaṭuan mipahnih telin mawh neilo mipi 35 luan an urkaang thatmi thu ah SAC ralkap pawl an dem thu a rel ih “Kawl ralkap pawl hrem lohli thei dingin leitlun ramdang pawl thawn hmalaknak kan nei rero mi cu a tharin kan nawt ding” tiah a ti.\nThe United States condemns the attacks committed by the Burmese military in Kayah and Karen States, which killed at least 35 innocent people. We support efforts, including the @UN Independent Investigative Mechanism for Myanmar, to promote accountability for those responsible.\n— Secretary Antony Blinken (@SecBlinken) December 28, 2021\nCuihtlunah ralhraang pawl in tuvekin duhtawkih mipi an soisami hin hrem luat ih an um theinak titawp a cuu thlang zia a tilang sinsin tiah amahcun a rel bet.\nKawlram a buai hnu, tukum thok lam ihsin US cozah hin pursumnak thawn pehpar in ralhraang pawl a hrem rero zo ih, cuvek ṭhiamṭhiam in ramdang cozah pawl khalin mihring zawnruatawknak neiin hmalaknak nei vivo uh si tiah Antony J. Blinken cun a rel a si.\n← Yangon khawsung hmun dangdang ah a pehpehin puak kuai thawm a thang\nRalhraang kut tuar miruak 30 luan cu Thlacamnak thawn tuini ah Vuiliam →\nRalring : CDM tuahtu hmin cazin lak dingin Ralhraang in thu suah\nKhawmi thilri an fir mi cu Bualrawn ah pholangin Khawmi hnen ah zuar saal


Awnmawi - Salai Bawite - Chinland Today Media\nAwnmawi – Salai Bawite\nInterviewtu : Salai Mazawn\nNew Delhi ih Chin Nonawn Calai Pawlkom ih suahmi “Kuakuai Anka” hmin ih komnak cu CT lengtu pawl hrangah in hlawm ve a si.\nSalai Bawite hi kan Laimi Music thiam le pumcawm aw a si. Kawlram Music thiam pawl lak khalih hmin lang ban a si. Music lam ihsin kan Chin miphun tthansonak ding ih cangvai rero tu khal a si. Laimi Music lam ah kan feh ve na sa, nan pumcawmnak taktak ih hnattuan thei kan um lemlo. Salai Bawite hi Studio khalih sunzan hnattuan le a hna ih a theih tambik mi cu Music a si. A hnattuan dan hi Guitar lawng si lo in Music lam ih a ttulmi Mixing, Music Enginneering khal a tham thei thluh. Chin mino Music lam ih kan tthansonak ding ih lam in hruaitu pakhat a si.\nCT– Zangfahten na hminngai le na nu le pa hmin in sim thei pei maw?\nBawite-Ka hmin cu Ezekiel Bawi Lian Uk a si. Bawite ti’n in ko. Ka pa Pu Van Ro Eng, Ka nu Pi Ngun Em Par an si.\nCT– Unau paziat na nei?\nBawite– Unau 5 lakah a lai ka si.\nCT– Na suahnak khua le tu na umnak in sim thei pei mawi?\nBawite– Ka suahnak cu Sekan khua a si ih tu hi Insein, Ywamah ( West ), Yangon ah ka um. Nauhak lai deuh ihsin Yangon ah kan vai.\nCT– Ca zirnak lamah ziangtiang na thleng?\nBawite– Psychology Final yrs(ka zawm nawn lo ), B.Th.\nCT– Innsang na nei zo maw?\nBawite– Nei deuh te hrih lo.\nCT– Tuih na hnattuannak Studio in sim thei pei maw?\nCT– Ziangtik kum in Music lamah na lut thawk. Ziangtivek in na thawk?\nBawite– Ka thei ciah nawn lo ee.. 1998 hrawng a si ko. Ka rualpipawl thawn zantin Guitar kan tum ttheu ih cumi ihsin ka thawk bik cu a si ko.\nCT– Music ah zingvek lam na duh bik, tum nuam na timi?\nBawite-Slow Rock, Modern Rock,Alternative, Metal pawl hi tum nuam ka ti bik ko.\nCT– Ram sung ram lengah Music tumtu ( Player ) na uar bikmi?\nBawite-. Ramsung ah cun Chit San Maung a si ih, Ram leng ah cun an tam nawn. Joe Satriani, Steve Vai, Paul Gilbert, John Patrucci, Vinnie Moore ti pawl hi ka uar bik ko.An hnen ihsin tampi zir ding a um.\nCT– Ram sung ram lengah hla sakthiam zo na uar bikmi?\nBawite-Ram sung ah Ahngae’ ,Myo Gyi, Ram leng ah Scorpion ih an Vocal pa pawl an si.\nCT– Mixing lamah teh zo na uar?\nBawite– Mixing ahcun Chit San Maung leh Myint Zaw an si bik ko.\nCT– Ram sung ram leng, Lai hla khalah na duh ( uar ) bikmi, Elbam le asaktu in sim thei pei maw?\nBawite– Uar bikmi ti ding cun rel ding ka thei lo. Ziangah ti len anmah an Band pakhat ciarah Creation an nei ttheh hai ih rel a theih tuk lo.\nCT– Lai hla, kawl hla tivekah zing hla na tum tam bik?\nBawite– Kawl hla hi ka tum tam deuh. Falam hla ahcun Israel VSL ih khui hi ka tum hmai sat bik si.Cumi hlanah Hakha hla khui 2 cu ka rak tum dah. Tu ahcun Lai hla khal ka tum phahphah. Kan unau Chimi hnam dang hla pawl ka tum hnuaihni thlang.\nCT– Ziangtik kum in Studio ah na tum, zo Elbam na tum hmaisa bik?\nBawite-Ka thei ciah nawn lo 2003 hrawng a si ding ka zum. Kan rualpa Salai ( kan vocalist ) ih Album si.\nCT– Na tum zomi Album ah ziangmi Album na diriam bik?\nBawite-Diriam bik ngaingai cu a um hrih lo. Asinan a hrek khat ka lungkimmi cu an um ko.\nCT– Concert (Show ) Zopawl thawn nan tuah tam bik,Hlasaktu pawl teh?\nBawite– An tam hnuaihni ih ka thei cian nawn lo.. Punchy ih ka rualpipawl le Reviver timi Band thawn ka tum tam.A dang Underground Band ( Album suah hrih lo mi Band ) pawl thawn tla ka tum ttheu.\nCT– Concert ( Show ) ziangtik kum ah na tum hmaisa bik, khuitawk hmun ah, zopawl thawn?\nBawite-Ni leh tla pawl ka thei hai tuk nawn lo ee..2004 kum Takaettah veng ih kan tummi a si men thei. Bawhlung kun ( Bualrawn ) sungah asiih mipi cu an tlem lo ih zinpar ihsin rakzoh tla an um. Ka veikhat tumnak a si ih a nuam nasa. Thin tla a phu dukdo na sa. Tluangten in cu kan ttheh suak thei sapbie.. He,he\nCT– Nan Band hmin in sim thei pei maw? zozo nan si?\nBawite-Kan Band hmin cu Seraphim a si. Kan rualpi hrekkhat ram dang in feh san hai ih tufang ahcun, Lead leh Bass Bawite, Keyboard Win thwe, Drums Ko yae’ pawl kan si. Hmin dang in RedFactory leh Authority ti’n kawl hla pawl kan tum rero thotho ko. Seraphim Band cu keimahte bulbak ih ka dinmi si. Studio thawn ka tuahcih ih hmailamah Laihla thar ngainuam taktak pawl diriam takten suah ding in cu ka tumtah mi a si.\nCT– Nupi dingah zovek pawl na duh? He,,,,,,He,,,,Hlasak thiam kherkher na ti maw?\nBawite-Nupi ding ahcun insungsang lamih felmi hi a si bik ko. Minunnem leh insungsang duhdawt theitu sisehla a duh um sinsin. Ahmel cu a tthat lemlo khal asile a aw amawi phawt cun poi ka ti miah lo. He,,,,,,,,,he,,,,,,he.,\nCT– Music lam ih na cangveih pekte ah dawnkhamtu, hnaihnawktu na nei dah maw? Duhsaktu teh na nei maw?\nBawite- Dawnkhamtu ngaingai cu an um lo nan a pek ahcun tha cu in pe\nlem lo cu a bang. Asinnan duhsaktu tete an rak um ih tampi thazang ka rak ngah. Ka lung tla a awizet an parah.\nCT– Studio ih Guitar na tum pekte ah na lung a phang maw?\nBawite– Amak mawle…ka tthia ve nasa…Cuhman cu kan rualpa (Punchy Studio) hnenah a si ih ..ha,,,ha,,,. Khami ngelcel cu ka cinglai nasa..Pop hla a si ih Accoustic Guitar line khat lawngah sunvu can a rakcem ve mei..he he….\nCT– Mi in rampi theih bancin sive si laimi lakah a va lar lo ve an lo ti ih, Laimi lakah lar na tum lo maw si?\nBawite– Si…Lar cu ka duh ve ee…Lar duhlo cu an um ding ka zum lem lo, si lo maw? He,,he,,he …Asinan lar dingin ka man deuh hrih lo..Aparlam ih ka lo sim zo vekin diriam ngaingai ten tuahmi ka nei hrih lo. Ziangah tilen sumpailam ,theihnak thiamnaklam, can pek theinak tivek lamah tampi sammi kan nei lai in ka hmuhawk ruangah si. Cun kan thiam dan ( Quality ) le kan lar dan hi a milaw maw? Ti khal hi ruah ding tampi a um. Zianghman thiam lem lo tive menmen ih lar cu thil pawi si in ka ruat.\nCT– Rampi theih ban na si le veten ziangvek in ruahnak na nei?\nBawite –Tampi ka zuam nasat a ttul lai ti’n ka hmuaw.\nCT– Music ih pumcawm aw na si ih nu le pa in Music ih pumcawmnak a tlak lo an timi hi ziangtin na ruat?\nBawite– Si..in sutmi a dik na sa.\nPakhatnak ah kan Laihla hi cu marketing abituk ih a tuahtheitupawl ih an tuah sun tete hi theitawkten rakbawm aw cio sehla ..Asuahtupawl khalin Quality lamah a hlan hnakih tha sinsin ding in zuambet cio sehla bangman tal cu a um deuh ding.Cu len riahsia umbik cu an rak COPY leh sawng mi hi si ..Thingkung a cing tuhih rah a rah suaknak dingah dawm leh tidai tivekthawn a tuamhlawm ih a rah suahmi kha midangin awlsamten an rak ttawt men tikah a tuantu hrangah ziangtin hlawhtlingnak an hmuhtheinawnding. Hi tivek ding in cun pumcawmnak a tlak lo ding ti’n kahmu.\nPahnihnakah…..Music ih pumcawm dingahcun mahin pumcawmaw thei ding in sumpai,thinlung,taksa leh theihkauhnak pawlthawn pumpekawk a ttul ti’n ka hmu. Awlte cun ngah at heih lo. A kum telin a rei tla a si thei.Asilolen thla 1,thla 2 lawngtla a si thei.Athu pibikcu Pathian rinsan leh thinsau ten beidawng lote’n a zuam ahcun hlawhtlingnak a hmu tengteng ding ti’n ka zum. Pathumnak ah…rampi ih theih ban mi pawl hrangahcun pumcawmnak a tlak rori ko.\nCT– Music lam ih na cangveihnak ah teh sirawknak na nei maw?\nBawite-Tuini tiangah cun ka siraw hrih lo.he…he…he…\nCT– Music lam ih na phur pekte ah ziangvek in hmuitinmi, tumahmi na rak nei?\nBawite– Mah Band te thawn Show tum dinghi ka rakcak nasa…\nCT– Music lam ih fehpawl cu rittheih thil tham lo an um lo an timi hi ziangtin na ruat?\nBawite-Khami cu 100 ah 100 cu a dikzik lo. Keimai ih ka hmuhmi rori mithiam sang pawl rittheih thil tham lo lawlaw pawl an tampi ko. Mi hrekkhatpawl ruangah an hmusual pang a si men ding.\nCT– Chin minopawl in Music lam ih kan feh vivo a si le a sualnak a um in na thei maw?\nBawite– Thungaithlak in tumtaknak thawn an feh ahcun a sual ding ka zumlo. Ziangah tilen Music hmangin kan ram leh kan miphun theihlarnakah tampi a tthathnempi ding ti’n tla ka zum. Music hi Bible sung khal ah a ummi a si. A ttha zawng in fehpi sehla a ttha.\nCT– Guitar lawng si lo in Mixing le Music Enginneering lam khalah na cangvei na sa an lo ti ih, zingtivek in na cang vai?\nBawite– Ahlan ahcun a tum lawng kar ak tum sawhsawh men ttheu. Arei vivo ih Player pakhat si ding ahcun mahkhal in Audio lamkhal theih a ttul rori tin ka hmu .Curuangah Audio Enginnering hi kum 5 sung lai ka ttuan. Cuhnuah Software ih hnattuan thei danpawl ka hmusuak vivo lala ih Mixing khal mahte in ka tuah cih lawlaw. Hla pakhat Recording kan tuah thawk ihsin Mixing ah ziangtin ka tuah ding tin Arrangements ka tuah cia ttheh.\nCT– Salai Israel VSL ih hla ka ziangkim kha kawlpawl in an ngai veih a san an thei lo nan an uar ( duh ) an ti ih, san thei lomi hla hi uar ( duh ) a thei maw si? Ziangruang bikah a uar ( duh ) a si ding?\nBawite– Asithei ko.. Hla pakhat ciarah ah mah hla ih flow (a hla feh dan ) a nei.Cumi a hla thluk kha angai tuih thinlungkhawih zawng a si ahcun a san theih lo hmanah uar a theih ko. Keikhal asan ka thei lo nan a uarmi hla an tampi ko.\nCT– Lai hla na tum tikah ziangmi harsatnak na nei bik?\nBawite– Si…Lai hla cu Arrangement ka tuah tik ah harsatnak a um phahphah ttheu. Kan Laimi cu kan hla phuahmi Flow khi a bangawmi a tam. Khui pakhat sungah Key, Tempo, Style, Bar ti pawl a bangawk tam can ahcun a tum lamah kan harsat ttheu.( a awl lemlo nasa he..he..he..) Culen Timing ah khal kan thinlung sungih a suak dandan in hla an phuah ttheu tik ah bar kim lo mi a um hnuaihni ttheu. (Bar tivek cu a thupi lem lo tin an pom deuh maw cu thei hlah.). Kan Laimi cu a caang (Verse), leh thunawn (Chorus) a um cun kan duhtawk mei ttheu. Afamkim lo ka tiduhnak si lo in a hrekkhat santhar hla pawl ah cun Bridge tivek, Key change (modulate) tivek bet thei sehla hla a ti mawi sinsin ding ti’n ka hmu. Cu le Albam kan tuah tikah sumpai nei tuk lem lo in kan tuah tikah duhthusam in Player pawl in kan tumsak thei lo. Hla, zuknung CD, DVD tvk kan tuah tikah Quality nei zet in tuah thei sehla duhthu a sam. Music Player pawl hrang khalah a phur um zet ding.\nCT – Chin mipi in Music kan duh zawng hi san kan man na ti maw?\nBawite – San hi a thleng aw rang tukih sanman ding ngaingai dingcun kan zuam bet hrih a ttul lai ding ti’n ka hmu.\nCT– Music lamah ziangtivek in kan feh le hlawktlunnak a um in na thei?\nBawite – Cuti zawng in cu rel ding ka thei lo ee.. Asinan pakhatte cu sim duhmi ka nei..Tuisan cu IT san a si tikah tthatnak tampi a um vekin tthat lonak khal tam pi a um ve..Guitar ka rak tumpek hrawngah Lesson cabu pakhat ngah ding a awl lem lo.Poisa 200/300 hrawng kan neih len hmang siang lo in khawsungah kan tlin tawktawk ten copy kan va tuah ttheu. Cuhman ah kan duhmi kim ten kan ngah thei lo. A sinan tuisan ahcun na duhmi Band, na duhmi hla pawl duhtawkin awlsamten ngah a theih. Curuangah apar lamih ka simcia vekin ahlan ih kan ti dan kel ring ring si loin rem a ttulmi tete pawl remthar sal sehla..a tam lam hnakin a tha lamah kan zuamcio a si ahcun hlahtlinnak a um ding tin ka hmu.\nCT– Hla phuahmi teh na nei maw?\nBawite-Aw nei ko nan a maltuk lai. A thluk ka tuahmi kawlpawl in in lei theu.\nCT– Music ih thawtnak le a manhlatnak in sim thei pei maw?\nBawite– Kaa in cu rel a har deuh ding. Music cu hmuhtheih lo, thinlung muril sungih kan lungawinak,kan riahsiatnak, kan duhdawtnak, thazang kan pekduhnak ti pawl kha aw thawn tarlangmi a si tikah thinglung a tidam ter. Cumi cu manhla ka ti bik ko.\nCT– Music ( Awnmawi ) kan ngai tikah zingtivek in kan ngai le Music lamah thangsonnak kan hmu thei ding. Ziangtivek in Music Player le hlasak thiam le thiam lo kan theithei ding?\nBawite– Minung cu kan duh dan a bang aw hai loih a rel dan a har na sa. ..Mah ih talen zawng leh mah ih tlintawkmi kha theihawk hmaisa a ttul. Tahthimnak ah mi pakhat in Rock na uar ding nan a saktu in tlin zawng cu Pop tivek tla a si thei .Curuangah duhmi hnak in ti theimi zin kha zawh a ttha sawn ding. Cule Music ziang tin creation an tuah timi kha a sung tiangin ngai ding ah ka duhsakaw. A rel dan a har deuh ding …A tawi zawngin rel mei sehla ..Player asile Doctor beat (timing), Teching, Smooting ,Technique, Creation, Styles timipawl zoh in a theihtheih mei ko.Vocalist asile Pitch, Tone, Timing, Mode pawl zohin a tlangpithu in theihtheih ko ding. CD , Tepe Hla kan ngai tikah ziangtivekin Music Backroung an tuah, Music a full maw? A pa tuk maw? A famkim maw? Harmony khuitawkah a tul, ziangtin an tuah, Arrangement le Mixing ziangtin an tuah? Tivektiang in ngai thei sehla cu thansonak tampi kan nei ding.\nCT– Ziangtivek in Music thawn pehpar in Studio ah Caan na hmang.\nBawite– 9; 00 Am – 5;00 Pm tiang hi 1 time tin kan ti ih 9;00 Pm – 5;00 Am tiang 1 time a si. Ni khatah 2 Time kan nei. Nitin zantin Studio ih hnatuan rero a si ko. Nazi pahnih khat te hi cawlh caan kan nei ih cumi khalah a hmangduhtu an um ringring ruangah nazi time in kan hmangter. Pathian zarah kan Studio ih kan hnatuan hi kan tluang zetih a hmangduhtu an co aw ttheu lo ih a buai thlak thei na sa. Kan Studio a hmang duhtu pawl cun kar khat a si lo le karhnih duh tla in in ham cia ttheu a si.\nCT– Music lam thawn pehpar in nu le pa, Mino pawl hnenah thucah duh na nei maw?\nBawite– Aw…Aralai ding mi santhar mino pawl khal theitawk suahin pakhat leh pakhat cawisangaw in kan miphun leh kan hnam cawisangtu karhzai vivo ding ah zuam cio uh si timi lo cah ka duh…\nCT– Hman lo cingih can in pek ruangah ka lungawi.\nBawite– Kei khal nan parah tampi ka lung awi.\nAn faknak pawl


Leitlun Tlang sangbik Mount Everest cu Feet 2 in a Ṭhang | Falam Online Media\nLeitlun Tlang sangbik Mount Everest cu Feet 2 in a Ṭhang\nHimalayas Tlang tluan ih um Mount Everest cu China le Nepal ram ih mithaim pawl in caan reizet zirzoinak nei in a saanlam an tah hnu ah tuhlan ai in feet 2 hrawng in a ṭhang/sang tiah December thla sung ah an phuang.\nVur tah telin asaanlam feet 8,848.86 m (29,032 ft) a si mi Mount Everest cu Nepal le Tibet (China ramsung) ramri ih um Leitlun Tlang sangbik a siih Indian subcontinent tumlam an tah ṭum ah (Great Trigonometrical Survey) Leitlun ih Tlang sangbik asinak an hmusuak mi a si.\nAn hmuhsuak kum cekci hi a phunphun in an rel ih rinsantlak The Guardian thuthang cun hitin a ngan.\nGreat Trigonometrical Survey hotu George Everest upat sunloihnak ah Leitlun ih Tlang sangbik cu 1856 kum ah Mount Everest tiah a hmin an pek. 1852 kum ah Great Trigonometrical Survey team ih mathematician Radhanath Sikhdar in zirzoinak an nei mi ih hmuhsuakmi cu Leitlun ih Tlang sangbik a siding a zum thu a rak phuang ih kum tawkmawi rei hnu ah Leitlun ih Tlang sangbik a si tiah an run namhnget leh.\nTlangpi cu Tibet pawl in “Chomolungma” (Goddess Mother of the World lole Goddess of the Valley) tiah an ko. Nepal ram cun Sanskrit ṭong in “Sagarmatha” (Peak of Heaven) tiah an ko.\nHmin rak nei cia cingin British pawl in Peak XV tiah hmin an pek ih 1865 kum ah Tlang saanlam an tah ṭum ih survey hotu British mi Sir George Everest upat sunlawihnak ah Leitlun Tlang sangbik cu Mount Everest tiah a hmin an thleng.\nMi ram a si tlun ah ram neitu ih kohdan Hmin nei cia cingin Mount Everest tiih Tlang hmin an pek cu hmin neitu Sir George Everest cun zahthlakzet a si a ti.\nMount Everest thuhla theihṭha\n1. Leitlun Tlang sangbik a si lo\nTipithuanthum ri in tah ahcun Leitlun Tlang sangbik a si ko. Asinan, Tlang tonak hram rorin tah a si le Hawaii ih Mauna Kea Tlangpi a sang sawn. Tipithuanthum ri in feet 13,796 a sang ih, Tipi in feet 19,700 hrawng a khuh. A tawhram in feet 33,500 a si ih Mount Everest hnakin peng 1 zikten a sang sawn.\nMauna Kea Tlangpi\n2. Vur a tlak ringring\nA sanlam feet 17,400 hrawng cin in kum pumpihlum deuh thaw in Vur a tlak. Tlang kai pawl cun cuih ri an thlen cun mitkherh le thuamhnaw hlum hruk tengteng a ṭul. Boruak a sia tuk ih a sat bik cu -20°C (-4°F) hrawng a si.\n3. Tlang par kai dingah USD $ 30,000 hrawng a ṭul\nTlang kai duh cun khualtlawng suksonak, lamziin khihhmuhtu, training, hmanrua pawl hrang thawn US $ 30,000 tal cemliam a ṭul.\n4. Minung 300 hrawng an thi zo\nVur min, Hmun sang boruaksia natnak (altitude sickness), khaamhrap ih tlak tvk ruangah Tlang par kai minung 300 hrawng an thi zo. Mitamsawn cu ṭum lam ah an thi. Khaamhrap, nikhuasia/boruaksia le harsatnak phunphun ruangah thihhloh tongpang cun an ruak an phur aw lo. Tlang par ah an tanta.\n5. 8,000 Meters sangnak hmun ri cu Death Zone tiah an ko\nOxygen mal, Tlang kai pawl caurau cuang, a dai tuk ruangah meters 8,000 (26,247) sangnak ri cu Death Zone tiah an ko. Hih hmun ri hrawng ihsin mithi an tam thok.\n6. Mithi an mal vivo\nSanthar a si vekin fimthiamnak a sang vivo ih Tlang kainak hmanrua ṭha an hman thok ruangah le nikhua tahnak in boruak umdan ding a sim dik vivo ruangah Tlang par kai mithi an mal vivo.\n7. Tlang kai ah zarh 10 hrawng an rei\nTlang sang a si ruangah nikhua boruak umdan a dang vivo. Boruak le tisa/taksa milaw dingin zir phah vivo a ṭul ih nikhua ṭha hngak phah thawn Tlang par kai tikah zarh 10 hrawng rei a ṭul.\n8. Mount Everest par ih siatralnak rapthlakbik\n2014 : Nepal ram ih 7.8 magnitude thacak Linghninnak ruangah Mount Everest ih Vurpi a ciim ih Tlang kai le lamziim khihhmuhtu minung 16 an thi. Minung 61 in hliamhma an tuar ih, Cuih ṭum cu Mount Everest ih siatralnak rapthlakbik tiah Everest Tlang thuanthubu ah an ngan khum.\n9. Tlang ziim kaisuak hmaisabiktu\nMount Everest ahhin Tlang tamzet a um ih a saanbiknak hmun kaisuak hmaisabik cu New Zealand rammi Edmund Hillary le Lamziin hmuhtu Tenzing Norgay an si. (Kum 1953)\nNew Zealand rammi Edmund Hillary le Lamziin hmuhtu Tenzing Norgay\n10. A Ṭhan a tawp lo\nMount Everest cu kum 60 millon hrawng tar ih ruah mi a si ih geological zawng cun a nauhak/no tuk lai. Indian le Eurasian tectonic plate tulaw ruangah kum khat ah 4mm hrawng a ṭhang.\n← Kum 12 sung an hawl mi Mihlo Nauhak cu A nu in a rak thup ziar\nKyat Ting 4900 cemliam ih Sak mi Falam, Nurse Tlawng ih innpi dot hnih ṭheh fel zo →\nKawngSang Nu in a Pum kuai tiang Thisen a zuuk + VIDEO\nKutdawh Danglam “Manusia Silver a.k.a Silver Man”


Ralhrang Pawlin Mingin Ah Nunau 3 An Pawngsual Ih An That – Meifar\nRalhrang Pawlin Mingin Ah Nunau 3 An Pawngsual Ih An That\nSagaing, Mingin khua ih umhmun khuar ralhrang pawlin tualsung nunau 3 an pawngsual ih an that thu April 5 ah People Defence Force Taung Dwin Region-Mingin in an phuang. March 28 ah ralhrang pawlin nunau pathum an kaihrem ih an sualpi, cumi hnuah an that.\nPakhat cu kum 16 mi, kum 14 mi le kum 35 mi an si. Ṭuanvo neitu in, “Kan theih pekte ahcun anmahten an thataw tin kan thei, kan zingzoi hnuah uico pawl ih that ti kan theisal” a ti. Ralhrang pawlin khuasung caw le naa pawl an ruksak ih Kalewa lamah an zuarsuak ṭheu.\nApril 3 khalah ralhrang pawlin Htone Gyi khua an va nuai ciamco ih raltlan thlam 12 an urkang, raltlan pawl cu an kai ih nasa zetin an hrem ciamco.\nApril 4 sun khalah Gangaw-Kalay lamzin kap ih um Thaehlaw khua cu ralhrang pawlin an nuai ih pacang le a fanu an kai. Pacang kum 50 mi cu a dunglam ah a kut an tawnbet ih an velh ciamconak ah a thi, a thih hnuah a fanu kum 16 mi cu an sualpi ih an that. Ralhrang pawlin pafa ruak cu an urkang tin YPDF in an phuang.\nA Thin Hnemtu In Nupi A Neihsan, An Neihawknak Ah Mitthli Thawn Ava Pom


An Naute A Hlo Ih A Lungaa Lawk, Kum 10 Hnuah A Fapa Aiawh Dingah Nauhak A La Ih A Fapa Ngai Arak Si – Meifar\nAn Naute A Hlo Ih A Lungaa Lawk, Kum 10 Hnuah A Fapa Aiawh Dingah Nauhak A La Ih A Fapa Ngai Arak Si\nRomania ramah nupa tuakhat duhdawt zet an rak um ih fapa te an nei. An fapa neihsun cu kum 3 mi a si ih a hmin cu Bernardo a si, nikhat cu a nu in tlawng ava thlah ih a sun ah arak hlo. Simlam ah an fapa cu an va hmuak ih arak um nawn lo ruangah an mangbang tuk, palik le khawtlang ṭuanvo neitu pawlin het leh chet tin an hawl rero nan a sulhnu hmuh ding um loin a hlo.\nHringtu a nu Gabriela Suarez cu lungkuai in a ṭap ciamco ih a lungaa lawk, an fapa cu a hlo lo ara tlungsal ding a ti ringring. An fapa te a hloh ruangah an nupa karlakah boruak a ṭha thei nawn lo, buainak phunphun a thleng ih an ṭhenaw phah. Gabriela Suarez in an fapa cu a hlo lo, ara tlungsal ding tin khua le ram a cuan ringring.\nAn fapa zunngai in aum ruangah a damlo, an innhmai ah nauhak pawl tlawnginn lam pan ih an feh lai a hmuh tinten a biang ah mitthli a luang ih ‘Tuvek caan ah ziangtin ka fapa te aum ding’ ti lawnglawng a ruat. A damlo bese vivo ruangah siikhan ah ava feh ṭheu, sibawi nu in, “Na damlonak hi na taksa a si lo ih na thinlung sawn a si. Na fapa aiawh ah nauhak dang cawm dingin la awla na lunglennak pawl a lo hnem thei ding. Na damlonak khal a ziaum ding ka zum” tin ruahnak a pe.\nKum 10 hnuah cun nauhak cawm dingin thuthluknak a tuah ih hngakṭah runinn ah ava feh, hmun dangdang ah a fehkual vivo nan a thinlung latu nauhak a hmu thei lo. Hmun pakhat ih a fehnak ah mipa nauhak kum 13/14 mi hrawng a hmu ih a zoh ringring, nauhak te cu midang vekin a lek ve loin amahten toin zuk arak suai rero.\nGabriela Suarez in hngakṭah runinn ṭuanvo neitu hnenah a thuhla a sutfiah ih ṭuanvo neitu in, “A nauhak laiah lamzin kap ah an rak hlonmi a si, a hmin cu Tomas a si ih nauhak dang lakah a lek ve dah lo. Khitin amahten aum ringring men” a ti. Nauhakte kiangah Gabriela Suarez cu ava feh ih a hmin a sut hnuah a zuksuai tla a bawm ih an komaw.\nGabriela Suarez cu a tlungsal ih a zan ihsin a thinlung sungah nauhak Tomas cu a cam ringring. Curuangah a fapa si dingin ava hruai ih thilṭulmi pawl a tuahfel thluh, Tomas a lak hnu ihsin a fapa ngainak khal nikhat hnu nikhat a ziaum ih a harhdamnak khal a ṭhah phah vivo.\nGabriela Suarez in Tomas umdan cu a zoh thup ṭheu ih amah thawn pehtlaih awknak neicia vekin a theiaw ruangah mak a ti zet. Nikhat cu Tomas in zuk a suai ih Gabriela in, “Ziang zuk so na suai?” tin ava sut, Tomas in, “Ka nu zuk a si, ka nu cu maw a lungawi tikah a hni ciamco. Asinan a thaisun ah a thinheng tuk lala” a ti.\nGabriela in Tomas ih hringtu nu cu a zingzoi duh ruangah a thisen DNA a la ih siizung ah ava zohdik. A thisen cu amai thisen thawn arak milawk ruangah an mangbang tuk, thil dangdang an zingzoi vivo hnuah amai fapa rori a si ti an theifiang. Cun, Tomas rak rutu nunau pakhat khal tualsung palik pawlin an kai ngah.\nTomas rutu nunau cu rittheihsii le zu ngawlvel a si ih fapa arak nei ve nan motor accident in a thi ruangah midang fa a ruk thu a phuangaw, cun a kilkhawi paih nawn lo ruangah lamzin kap ih a hlo thu pawl cu palik hnenah a sim thei. Gabriela cu a fapa ngai thawn an tonawk sal ruangah a lungawi tuk ah a ṭap, cun a fapa hmin khal ahlan ih a hmin Bernardo tin a thleng sal. A pasal thawn an umtlang nawn lo nan an fapa ruangah an tongaw phahphah ṭheu ih nuam zetin hringnun an hmang rero lai.\nRalhrang In Mino 6 An Kai Ih An Vel Hnuah, “Dothlennak Ah Nehnak Kan Co Lo Ding” Tin Hla An Sakter\nCovid-19 Ih Damlo, Zianghman Thei Nawn Lo Cu Hursii An Dawt Ih A Dam Vuarvi


LUNG A TTHA HRIMHRIM LO. CAAN DONGH LAI KAN PANH CUAH MAH KO CANG – The Chinlung Post\nLUNG A TTHA HRIMHRIM LO. CAAN DONGH LAI KAN PANH CUAH MAH KO CANG\nDecember 8, 2020 admin Local News 0\nTukum US President thimnak cu hlennak lawngte asi. Hmun tampi ah hmanmi vote thlaknak seh cu Dominion asi. Mah seh chungin Donald Trump vote tampi hna cu Joe Biden lei an kalter dih. Hi vote firnak kong hi IT lei thiamsang hna nih fiang cikcek in mipi hmai ah an chimphuan zongah State khuakhang laireltu hna nih an phihkham dih hna.\nBiadik a dirpi ngam lomi Republican State Governor rak um hmuh tikah lung adong ngaingai. Tulio kan chan sining vun zoh tikah caan donghnak caan hi kan phan cuahmah ko cang. Tuluk cozah caah a sikhawh chungin rian attuantu pa cu Tuluk ram TV ah biachimnak angei. Tlamtling tein vun relcio uh, a chimmi a relnuam tuk.\n2020 PRESIDENTIAL CU BUMAWKNAK HLIR. Hmun tamsawn ih hmanmi vote thlaknak cet( machine) cu Dominion a si. Himi cet sung ihsin Trump hrangih vote pekmi tam zet cu Biden lamah tleng ( transferred) a si. Himi vote ruk thu hi IT lam thiam pawlin fiang kelkel ih mipi hmaiih an pharh suah thei hnu khal ah state roreltu lu lamin an hnawl sak rero. Thudik dinpi ngamlo Republican state governor rak um tawk khal bolo tivek hmuh tikah riahsia za ngaingai cu a si.\nKan san thil um dan zoh rero tikah can neta lam cu kan pan vivo ko. Tuluk cozah hrangih a theinak kilkip ṭuantu pa in China ram TV ah thusimnak a nei. A simmi ah “U.S thawn pursumleilawnnak lamah doawknak( war) kan rak tuah. Ramhnih karlak ih buainak neuhneuh kan rak cingfel thei dah ko maw? Kum 1992-2016 karlak sung hmuahhmuah teh? Asile Trump cozah hi ziangruangah kan duh danin kan merhkawi theilonak ding um?\nRualpi hlun ṭha ṭha kan nei ko si tiin Obama cozah san laiih VP Biden te sungkua, abikin a fapa Hunter Biden thawn an hnawihnihawk dan a si. Biden sungkua hrangah million 5 rori asi thu kha a thusimnakin a fiangter dawn. Curuangah si President Trump in Hunter Biden in Ukraine le China ram ihsin diklo takin paisa a lakluh thu mipi hnenah a rak aupi reronak san cu a si.\nTuluk cozah hnenih America thiam thil petu le zuarthlai tu pawl hi liberals, far left democratic pawl an si. An mah bulpak cio sumpai tam zet lakluh duhah communist ram le ralkap uk lole corruption luar zet ram\nindia, Burma le Asian ram hrekkhat pawl vek thawn an rak feh detdo hai menih pawi tak cu a si.Video clip 2 ih simmi zaten kan let thluh thei hrihlo. Ngai theitu cu rak ngai cio uh. Credit: Joshua Hlawnmual.\nKAWLRAM PALEK PAWL CU AN LO KO CANG LAI HIH, TAZA ACUAI CANG HNA


Leitlun Ih Thingkung Upa Bik – Meifar\nChile ramlak ih um thingkung tumpi cu leitlun ih thingkung upa bik tin ngankhum a si. Kum 5000 lenglo ih upa a si. Paris, The Climate and Environmental Sciences Laboratory pawlin thingkung ih sample an la ih zingzoinak an tuah.\nA kum ngaingai hi an theifiang hrih lo nan 5,000 aicun a nauhak lo ding an ti. Zingzoitu Jonathan in, “A sample kan zohdik hnuah 5,484 hrawngih upa a si ding. Kum 5000 lenglo ih upa a si ti cu 80% in kan theifiang, 20% lawngin arak nauhak men thei” a ti.\nA hlan ih thingkung upa bik an timi cu California ramlak ah aum, kum 4,853 ih upa a si. Chile ramlak ih an hmuhmi thingkung tumpi cu ‘The Great Grandfather’ tin an ko. Online mipi pawlin ṭong thei sehla rel ding anei tam nasa ding. Leitlun ih thilthleng arak hmu tam nasa ding” an ti.\nFimthiamnak Zung Ah Bomb A Puak, Thlahlawh Suah Sayama (5) In Hliamhma An Tuar


Bush Dennak Kedam Tuahtu Si Cuh Aw! - Chinland Today Media\nDecember 23, 2008 6:37 pm·0 comments\nIndia leh Pakistan Karlak thu sosang US in a ralbawi Pakistan ah thlah\nIndia Prime Minister Monmahan Singh cun mizanah New Delhi ah India ramdang palai 120 hmaiah thusinmin Pakistan leilung ihsin misual pawlin India an rung tibuai ringring ruangah India in a sanlet ve a ttul ati. Mumbai ih buainak nasazet a thlenhnu in India leh Pakistan karlak thuhi nikhat hnu nikhat a sosang vivo ih. India ralkap bawibik General Deepak Kapoor cu Pakistan ramri Siachen vurram leh Jammu & Kashmir leh hmundangih ralkap pawl timtuah awkdan zohfel dingah fehter asizo. General Deepak Kapoor hin ramri tluanih ralbawi dangpawl khal a hmu vivo dingih a ttulmi thilah hmainawr vivo dingih forhfial nak aneiding tiah zum asi.\nHimi laiah Pakistan khalin a ralkap raldo nak vanzam pawlcu khawpi dangdang ah a zuangkual ter ciamcove ih India ramri ah ralkap a kuatbet ciamco ve.India khalin Pakistan ramri ah Air force leh ralkap tamzet a ret rero ve. India ralkap pawlhi Jaisalmer, Barmer, leh Bhuj ah retbet rero ansi. Punjub khalah BSF pawl ralringzetin umter ansi. Pakistan Prime Minister Yousuf Raza Gilani cun an ramcu humhim tengteng a tumthu a simih India ramri buainak hmaitawn dingah Pakistan cu a ralring asi ati. Pakisten Prime Minister cun an ramcu a himtawk ti khal simin an ralkap pawlcu an caktawkih Pakistan ram humhim dingah a ralkap pawlcu an ringtawk asi ati. Mipi leh ralkap pawlcu Pakistan ram humhim nakdingah an lungrual tikhal asimbet. Hiti vak dinhmun asi ruangah America khalin a ralkap hotu lu Joint Chief of Staff Admiral Mike Mullen cu zamrang zetin pakistan ah a thlahih Pakistan cozah mipawi mawh pawl a kawmcih ding. America ralbawi Mullen hin Pakistan President Asif Ali Zardari leh ralkap uktu General Ashfaq Parvez Kayani khal a kawm dingih Pakistan National Security Advisor Mehmood Ali Durrani cu mizan ah a kawmzo. America hin Mumbai buainak ruangah Pakistan cu misualpawl parah khohkhah zetih thilti dingin a nawr ringring…\nBush dennak kedam tuahtu si cuh aw\nUS President Bush dennak kedam tuahtu Turkey ram Company cun hivek kedam hi a leiduh an tamtuk ruangah a tuahtu hlawhfa minung 100 lenglo a ruaibet tiah ansim. Istanbul ih Baydan Shoes cun hi kedam hi kantuah asi tiih an puanhnuah leitlun ram dangdang ihsin a leiduh tuhi an tamzet tiah ansim. Hi kedam hi model 271 anti ttheu ih tu ah cun Bush shoes ti’n a hmin an thlengzo. Bush dengtu Muntader al- zaidi ih nau Zeidi cun hi kedam hi Turkey tuahmi silo in Iraq tuahmi asi a zumthu asimve. a naupa cun sumdawng pawlin hlawknak dingih an rakhmangtum cu pawi atithu khal asim. Bush dennak kedam hi Syria khalin an mai tuahmi in anrak relve ih cun Egypt Company khalin an mai tuahmi in anrak relve. US Company pakhat cun himi vek kedam hi bun 18,000 an order ih Iraq ah bun 15,000 kuat an tum. ..\nHimi laiah Bush dengtu Muntader al- zaidi cun tikcu remcang umsehla Bush cu densal acak thu a simsal. A naupa Aday al- zeidi cun a upa cu thawngin ah nasazet in an hremih a duhlo cingin ngaidam dilnak ca an nganter asi ati. President Bush a den ruangah a thubuai cu tuithla 31 ah Iraq Higher Judicial Court ah relsak asi dingih. a mah hi tuithla 14 ih ankaih hnuah kuakvam in an dep ciamco ttheu tin an sim. Iraq ralkap pawlin an hremnakah a ha khal an thawngbalsak thluhih Thawngin sungah hin a bawngbite khal an hlihsakih Zialpi laifangah an ih terih mi pakhat patumpi in tidai a tawih ciamcoih hrihrual in a vuak ciamco betih a hmaikhal a dup thluhih a hnarkhal tthit ttulkhawpin a a tlek a ban leh a ke a thlingthluh tin an sim..\nFranch Engineer pawlin Cable hricat peh\nLeitlun ram dangdangih Internet leh Telephone thatheilo Mediterranean Tipi thuanthum hnuaiih Cable hri tumpi siatcu Franch Engineer pawlin an tuah ttha rero lai. Robot Submarine hmangin tipi thuanthum hnuaiih Cable zamcat cu a zim leh a zim hawlsuakin an laksuah hnuah Engineer pawlin an pehsal ding. Hi Cable tumzet hi kandung tlawngkai ninga ah khan Sicily leh Tunisia karlak ih cat asi tiah theih asiih Egypt cun cable hripi dang sihin Internet leh Telephnoe an ti tthathei thlang tiah ansim. Asinan Middle East ih ram tampi ah hi hripi cat ruangah internet leh Telephone ah nasazetin buainak an tawng. Franch mithim pawlhin Tipi thuanthum sunglut lawng Robot hmangih mawnmi, Hector hmangin Cable cathi an hawlsuakin nihnih thum sungah cunan tuah thatsal thei zum asi. hi Cabla cat hi Tipi thuanthum sunglut lawng hnuailam ih caicehpi in a hrutcat asi dingtiah zum asiih. Hi vek Cable tumpi lawngin ziangtin a hrutcat thei ding tihi khawruah harza asi tiah mitampi in an ruat…\nPM Singh In LK Advani Hman Tlak Lo A Ti


Military Council Ralkap Tanpitu Piu saw thi Phuaih pawl An Cang vai – Thechinlandtoday\nMilitary Council Ralkap Tanpitu Piu saw thi Phuaih pawl An Cang vai\nadmin July 5, 2021 Leave a Comment on Military Council Ralkap Tanpitu Piu saw thi Phuaih pawl An Cang vai\nMilitary Council Ralkap Tanpitu Piu saw thi Phuaih pawl An Cang vai, July ni 2, zan nazi 7 hrawngah khan Mingyan khua veng no. 20 (Daungchaung)-ih umnak in pakhatah bike cung pawl phuah khat cu fehin, in sungih NLD working committee member hlun, private high school ca zirhtu kum 55 U Moe Hein leh kum 45 mi a nupi Daw Su Su Hlai te cu an kap that tiah theih a si, An kap that theh hnuah cu mi pawl cun, “Piu-saw-thi phuaih pawlin kan kap a si, tiin an au suak cih a si.\nChu in venghnen pakhat cun, mi ziangzet ciah an si ti cu ka thei lo ih, zokhal a leng suak ngam an um lo, an va luh cun tlawng saya pa cu tohkhamah a rak to ih, an kah zikte ah khan ti hlah uh ti hlah tiin a rak ti ih, a a tawnglai ah an kap that cih a si tiin an sim.\nPiu-saw-thi phuaih pawl cun Mingyan khuaih mi 38 cu black list-ah an retih hronak phun phunin thusuah an rak tuahih Cu an thusuah mi ih sin a ni 6-nakah hhi mite nupa hi thah an si.An kah thah mi U Moe Hein leh a nupi ruang cu ralkap leh police lamin a zan la lain, an thiar suak nghal ih, thil thlen dan cungcangah police leh Ralkap lam cun an venghnen pawl cuziang hman thusuh fiangnak an nei lo tiah theih a si.\nCuvek tual thahnak thubuai tuah leh zingzawinak ziang hman a um lo bakah ralkap lam cun an sungte pawh theihter lovin, tuzin zing lam nazi 9-ah Suepyokuang thlanmualah ruang cu an maiih thu ten an ur thu khaw sung mi pawl cun an sim a si.Chutih rualin Seven People Defence Force (SPDF) cun Mingyin township-ih Piu-saw-thi leh Dalan pawl cu na takin thungrulh an tum thu thusuah an tuah ve cih a si.\nTuchun Thantlang Palek Dalann An Thah Manh Mi Cu Van That Tuk A Si →\n← Ralhrang Phu Hna Nih Ramlak Ah A Zaam Mi Mipi Hna Cu Kan In Kah Hna Lai


A Feh Thei Rerolai - Chinland Today Media\nOctober 18, 2010 12:44 am·0 comments\nZiang hmuahhmuah nan tuah tinkim ah milai hrangah si loin Bawipa hrangah kan ttuan ti thinlung nei in nan thinlung takte in ttuan uh. – Kolose 3:23\n– Isaiah 53-55\n– 2 Thess. 1\nTha cakzet Bunny timi zuk hman in RBC hnattuan tlangtu pawl a tluk hngai lo. RBC, Nitin Thlarau Rawl cabu suahtu pawl in Service Partners timi pumpeknak thawn an thil thiamnak le tikcu caan sunglawi pe in hnattuan bawmtu an nei. Nunnak thlenghtertu Bible ih thunung mi hmuahhmuah in an theih ih an co ngah theinak dingah, timi an hmuitin tuah suaknak dingah a si.\nA hrekkhat hnattuan bawmtu rualpi pawl cu kum upa pension la zo pawl an si. Taksa ttawnttai le kum upa an si ko nain tikcu hman te’n an ra ih thathozet in a phunphun an ttuan. 2009 kum ah a thok in a zate’n nazi 100,000 sung an ttuan. Bunny vek hminthangzet cu an si lo nain an ttuanvo cu an ttuan rero.\nHih zohtthim tlak an hnattuannak in leitlun kan nunnak ah “Hman tlak lo” timi a um lo ti in theihter. Ca Thianghlim in zumtu pawl hrangah pension kum khiah a um lo ti a langter. Asinan tthathnemnak cem caan a um, cumi cu kum thawn a pehtlai aw lo.\nPaul in, “Khristian hnattuan an ttuan thei ih Khrih ih pum an tthansoternak dingah a si,” a ti (Efesa 4:12). Cuticun Pathian Fapa kan theihnak pakhat sungah kan finkhawm aw ttheh ding. Patling kan si dingih Khrih patling a sinak a saannakbik hmun khal kan thleng ve ding (c. 13). – Dave Branon\nNa sinak hmun in Bawipa riantu si aw,\nA thukam ngai in Amah rinsan aw;\nPathian cun na ttuan theimi lawng a lo fial,\nA tumtah langsinnak ah na zuamnak a hmang ding. – Anon\nDuhnak thinlung na neih taktak ahcun,\nA no, a tar ti loin Pathian in a lo hmang thei.\nZo so Hnaset?


Ralkap Umhmun Khuarnak Inn Dunglam Ah Mithi Ruak, Lu Tan Mi Pawl An Hmu – Meifar\nRalkap Umhmun Khuarnak Inn Dunglam Ah Mithi Ruak, Lu Tan Mi Pawl An Hmu\nJuly 12, 2021 admin Lawrkhawm 0\nKayah ramsung ah thuneihnak latu ralkap le mipi kilhimtu pawl nasa zetin an rak doaw camco zo. Khuasung mipi in harsat phunphun an tuar ruangah mipi kilhimtu pawlin kahcawlhnak an neih lawk ding thu an phuang.\nRalkap pawl cu khuasung hmun dangdang ah umhmun an khuar ih kahcawlhnak an neih ruangah hmun dangah an feh. Demawso Township, Sanpya 6 Village ih inn pakhat ah ralkap pawl cu thla 2 lenglo umhmun an rak khuar.\nJuly 10 sunah ralkap pawl cu hmun dangah an tlan, vengsung mipi in inn dunglam ah thilrim sia tuk an theih ruangah an va zohnai cu mithi ruak, tawihsia zo an hmu.\nMithi ruak pawl cu an lu a bul thluh ih an tawihsia zo ruangah zo an si ti an theifiang lo. Vengsung upa pawlin an zingzoi hnuah innsang zaten an lu an tansak thluh tla a si men thei an ti. Mithi ruak pawl cu mipi kilhimtu in an urkang, vuiliam thu PKPF thuthang ah an tarlang.\nA Kum 72-Nak Birthday A Lawm Ih Kum 23 Mi Hrawngah An Ruat\nOxygen Thun Dingin A Hngak Ringring, A Caan Thleng Tikah Cun Mitthli Thawn “A Ṭul Nawn Lo, Ka U A Thi Zo” A Ti


Tidamnak Rawl - Chinland Today Media\nMarch 22, 2012 5:21 am·0 comments\nNannih pale pawl lakah nan fapa in ngasa lo dil sehla rul a petu nan um pei maw?\n–\tLuke 11:11\nBible Siar Ding: Mark 7:24-30; Luke 11:5-13\nA tanglam bangin thusuhnak a suak: “Rundamnak le Minaa damternak hi mi hmuahhmuah hrangah a si maw?” ti’n. Hite pahnih hi mi hmuahhmuah hrangah a si, a zumtu le ka covo a si ve a titu pawl hrangah. Canaan nunau nu in a fanu khawsia polh mi dawisuak ding a duh zia thu kha na ciinglai maw? Jesuh in a hnenah, “Rawl cu fale pawl kan pek hmaisa pei. Fale pawl ih rawl uico pek cu a dik lo a si,” a ti (Mark 7:27). Damternak le runsuahnak pawl cu Bawipa ih sim daan vek asile “fale pawl ih rawl a si”; curuangah nang tla Pathian fahniang na si ahcun nangmai’ covo rori a si ve.\nCanaan nunau nu in Bawipa hnen ihsin a ngah duhmi ngah ding rori in a tumtah ih, “A si ko, Bawipa! Sikhalsehla faate pawl ih hlah taakmi rawl ttilfuan cu cabuai hnuai ih uico pawl in an ei ve ttheu ko a sisi,” tiah a ti (c. 28). Jesuh cu cuih nunau nu ih zumnak a hmuh tikah mak a tituk ih a hnenah, “Cuti ih i leh thei ruangah inn ah va tlung awla na fanu sung ihsin ramhuai cu a suak zo ti na va hmu ding,” a ti (c. 29).\nTuni ah zumtu Pathian faate mi tampi cun Khrih thiisen ih tlenzomi an sinak sungih an covo a simi tidamnak hi an el, ih an hnong a si. Culai ah misual pawl cun an nor ih cabuai tangih a ttilfuan pawl la in a taksa thinlung thlarau rundamnak an co ngah. Canaan nunau nu cu inn ah a tlung ih a fanu khawsia polh minu cu a rak dam zo ti a hmu. Tuni ah tidamnak rawl a um – nunnak le damnak – Pathian faate hmuahhmuah hrangah a nungmi le huham thawn a khatmi A Ttongkam thawngin.\nPathian Thu in na taksa ruangpum parih natnak ziangbangtuk khal a dawisuak thei a si. Tidamnak cu Jesuh Khrih sungih na nunnak ah na covo hrimhrim a si. Jesuh cu kan rawl, kan nunnak, kan damnak le kan ziangkim ih ziangkim a si. Na sualnak cu thukzet hmanseh, na sualsir in A hnenah na ra pan ahcun na sualnak a lo ngaidam ding, a lo thianghlimter dingih a lo damter ding. A Thu cu a zum ih a cohlangtu hmuahhmuah hrangah thlarau le nunnak a si (John 6:63). Amah in nunnak thar a lo pe ding. Jesuh Khrih ih nunnak, Pathian Fapa in minung pawl ih nunnak cu a thianhlimter thei ih an thinlung, an taksa, an thlarau a zate’n sersiam thar ah a thlengh sak thluh ding a si.\nZumnak nung thawn Pathian sungih veikhat tonghthamnak co ding cu kan thinlung, kan taksa le kan thlarau rundamnak le tidamnak hrangah a ttulmi umsun a si.


Joe Biden in White House innrangpi pumpihlum a Kholh Fai Tum | Falam Online Media\nUS President sileh dingih ruahmi Joe Biden cu US rampi President dinhmun in White House innrangpi sung ih a luh thok hlan ah inn-sung pumpihlum a kholhfai thluh tum tiah General Services Administration ṭuanvonei mipakhat in Politico hnen ah a sim.\nPresident Donald Trump telin White House thawn pehpar awmi ṭuanvonei mipum 40 lenglo in Covid 19 nat an kai ruangah ralrin nakah ti`n tuvekin US President umnak White House innrangpi cu a pumpihlum rorin kholhfai an tum a si.\nPu Trump White House ihsin a suak hnu, Biden lut hlan nazi 5 sungah innrangpi ih room 132 pawl cu kholhfai ṭheh an tum ti a si ih Sangka kerkawm, meisa vannak, itkhuntang, sangka copza tiangin an kholhfai tum a si.\nHih thuthawn pehpar in Joe Biden team ih ṭuanvonei mipakhat cun “Mr Trump administration team ah Covid 19 nat nei an tamtuk ruangah ralring nakah ti`n hmalaknak kan nei tummi a si.”\nBiden will have White House disinfected after Trump leaves https://t.co/BgrauWQkJ8 pic.twitter.com/OW1hbg1NUb\n“Covid 19 nathrik cu hmuntinkim ah a betthei ruangah President umnakding inn, zung sung, sangka copza tvk cu hlanlai ih Khuasia dawi suak thianfainak an nei ṭheu bangin hrutfai thluh a si ding” tiah Mail Online hnen ah a sim.\nWhite House historian Kate Andersen Brower khalin “Pu Trump a suak veten Biden team staff 95 cun bungrua hmuahhmuah an pack thluh dingih Pu Trump ih thil tantami hmuahhmuah thianfai thluh a si ding. Innsung thilri nem deuh pawl cu hlonthluh an si ding.”\nIt’s going to need an exorcism. https://t.co/IuvYFeDSmU\n— Thom Hartmann (@Thom_Hartmann) December 10, 2020\n“President thar le First Lady in innsung thilri hrang ih an duhmi hmuahhmuah cu secret warehouse ta an hril ding” tiah CNN hnen ah a sim.\nTudinhmun ah US rampi hrilawknak cu result fiangfai in a suak zo tiah simtheihzo dinhmun a si nan Pu Trump cun nehnak cotu tiih ruahmi Joe Biden ih sinakding cu herkual letkirsalter tumin cangvaihnak a nei rero tiah US ramsung media tamzet in an tarlang a si.\n← Bible siar in Thangṭhat Hlasak Chin nauhak 4 cu Lawm` an hlawh zet\nLeitlun Inn Ṭhingbik cu a Luahtu umlonak Kum 100 a kim zik thlang? →\nCovid 19 Daan pahbal ih Party tuahnak, Palik in an siim cu Minung 13 an thi phah


Chin Missionary Pegu Khawpi Ah Thah tum - Chinland Today Media\nChin Missionary Pegu Khawpi Ah Thah tum\nJanuary 25, 2013 8:46 am·1 comment\nPegu: Kan ram Pegu khawpi ih um Timothy Sui Lian Mang le thawi ṭuantlang, Chin mi missionary Lai Bawi le a innsang cun an khua ih Pathian thu an sim ruangah an khua misualpawl hmangin rampi acozah cun thah an tum tiin Chinland Today cun thu kan dawng.\nAn Cennak Inn An Phom Siat Mi.\nPathian thu Thuthangṭha simnak a nei ih, mi piangthar an um cu phungki biapawl in an ngaih lo ih, a innhnen ih um misual pa hmangin a inn cu vei ziang maw tizat suasam in amah rori khal thah an tum rero tiin a hmun ih thuhla theifiangtu le hmutu cun Chianland Today hnenah a sim.\nLai Bawi tei umnak ding hrang inn hmun khal leisak a si zo nan, hi a innhnen misualpawl cun mi dang dang sawmkhawmaw in an inn dawlnak dingih an khawl cia mi leirawhcanpawl cem ko rori in an inn dennak ah an hmansak.\nDecember 23, 2012 ah nasa ten an inn an phom ciamco ih anmah ngai cu an ngah lo. Cuvek ṭhiamṭhiam in January 14 zan le 17 zan ah an phom ciamco lala. ‘Ka ṭih tuk ih ka itthat ngam lo, kan pa thawn thla kan cam rero ih kanmah ngaingai cu in deng ngah lo’ tiin Lai Bawi nupi cun a sim.\nHi tiih an inn an phomsaknak khal hi an inn hmun lei mi ah Pathian biakkhawmnak nei dingih an ruahmannak ruangah le hi inn ihsin Pathian thu Thuthangṭha simnak an neih ding an phan ruangih an siatsuahnak san a si tiin thu kan dawng bet. Veng bawipawl le veng hnen upapawl khal an bum ih inn sak siang nawn lo ding roriin an tuahsak ti khal cun thu kan dawng bet.\n‘Chin missionary hmangin Pathian in Kawl thlarau a rundam rero hi Setan a thin a heng tuk ti cu a fiang. Hmuntin ramtin ih um zumtu in missionary Lai Bawi le a sungkua hrangah thla cam cio uhsi.\n‘Inn sak ngah rori ding cun Central lam ihsi thupeksaktu um lo ah cun tingaihnak um nawn lo ding dinhmun a si’ tiin hmin tarlang duh lo cun, Leitlun hmun tin ih um, Chin mi zumtupawl hnenah thlacampi dingin ngennak a nei.\nLai Bawi hi 2005 June 6 ihsin Pegu khawpi ah missionary hnaṭuan a thok ih a thusimnak ruangah phungki biapawl khal Pathian zumnak ah an lut ih, mi 42 lenglo tui ni tiangah mipiangthar an um zo. Hi a thusimnak ruangih mipiangthar ah Pegu Division ih sihni khal a tel ih Pathian hminih tipil innak khal a pe.\nYangon Hlaingtharyar Ah Chin Missionary Khawm Kham\nUS Biak Inn Ih Mi Pa 9 Kapthattu ‘Kan Lo Ngaidam’ Ti; Zumtu An Va Tling Em!\nPhun Za Pum says:\non January 28, 2013 at 3:13 am\nThla kan lo cam sak.\nPathian in na tuarnak a lo thei pi a lo um pi ringring.\nNan nunnak hmang in Pathian sunlawinak lang vingvo hram seh!\nThlarau hlo kai tu ah Pathian in lo hmang vingvo hram seh law….\nNa tuarnak a lak men a si lo ding.\nThla ka lo cam sak.


Falam Khua Inn Kaang Mi Caah Bawmhnak Hmunkip In Pek Asi, An Tawlrel Cuahmah Lio A Si Fawn – Onlinenungak\nZaw Min Tun: 𝙆𝙖𝙥 𝙩𝙖𝙠 𝙝𝙣𝙖 𝙪𝙨𝙞𝙝 𝙡𝙖𝙬 𝙢𝙞𝙣𝙪𝙣𝙜 500 𝙣𝙖𝙣 𝙩𝙞 𝙢𝙞 𝙝𝙞 𝙣𝙖𝙯𝙞 ț𝙚𝙢 𝙖 𝙩𝙝𝙞 𝙙𝙞𝙣𝙜 𝙘𝙚𝙤 𝙖𝙣 𝙨𝙞\nBy kham pat\n''𝙆𝙖𝙥 𝙩𝙖𝙠 𝙝𝙣𝙖 𝙪𝙨𝙞𝙝 𝙡𝙖𝙬 𝙢𝙞𝙣𝙪𝙣𝙜 500 𝙣𝙖𝙣 𝙩𝙞 𝙢𝙞 𝙝𝙞 𝙣𝙖𝙯𝙞 ț𝙚𝙢 𝙖 𝙩𝙝𝙞 𝙙𝙞𝙣𝙜 𝙘𝙚𝙤 𝙖𝙣 𝙨𝙞'';\_ _______________ Kawl ralkap nih uknak an...\nFalam Khua Inn Kaang Mi Caah Bawmhnak Hmunkip In Pek Asi, An Tawlrel Cuahmah Lio A Si Fawn\nChin ramkulh Falam khawpi ih Inn 6 kangral le siatnak tong Innsang hrang bomnak cu hmun tin ram tin ah pek le tawlrel rero a si ih mah le umnak hmunah suhhlam theih ringring a si. Tui dinhmun khalah bomnak sumpai le thiri phunphun petu tam tuk an um zo nan, cazin suah theimi cu Falam RC Kawhhran in ting 30 an pe fel zo ih Cheery Land Restaurant in ting 6 an pe fel zo. Cumi tlunah Sayakyi Jame Dar Ro Thang ( Aa Khuai ) khalin tulsammi fangfai le siti an tulzat a pek ding thu theih a si ih hlasakthiam Benjamin Sum khalin siattong innsang hnemnak zaihla tlunah bomnak hrang mipi sawmnak a nei dingih amah khal a tel ding.\nKalaymyo ih Falam thar Car Gate khalin Falam inn kang bomnak thilri phunphun cu Kalaymyo in Falam khawpi tiang a lak rori in an phurhsak ding thu GCO in a than zo ih Chui Yint Restaurant ( Kalay ) khalin Inn kang harsa tuar hrang fangfai , siti le arti pawl an hlu ih Falam Tha mawtaw in a lakin a phurhsak hnuah Falam khawpi an pan zo.\nSingapore ih um Chin fala le tlangval pawl khal daiten an um men lo ih Falam khawpi ih Inn kang harsa bomnak hrang sumpai an khong aw rero. China lamih um Chin mipi pawl khal a tomen thei lo ih Falam khawpi ih Inn kang harsa tuar pawl hrang bomnak sumpai an khong aw rero ve. Malaysia lam khal an cangvai ve.\nCumi tlunah US Chin Community hohannak in Falam khawpi ih inn kang harsa bomnak hrang Gofundme khal tuah fel zo a si ih dollar thawng 10 leng a lut zo. Denmark ih um Chin mipi pawl khal Falam inn kang ih harsa tuar pawl hrang sumpai an khong aw rero ve.\nHimi tlunah ramdang hmundang ih um chin mipi le pawlkom tinkim in Falam inn kang hrang bomnak an khong rero ve ih na umnak hmunah an khong lo a si hmanah online donate in peknak hmun hmun 3 lai tuah a si. Laknak : vapualauaw\nPoi Tuk E: Hakha Khuathar ah Ralkap nih Inn an Bauh Than\nThawngttha: Pu Ngun San Aung Riankhinhmi Hakha Khua Upa 4 nih an Cohlang Lo\nKachin ramchung, Tuluk ramri pawng ah a ummi Alaw Bum sakhaan lak tthan ding Myanmar ralkap nih vanlawng in ni 4 chung >>>>>>>>\nIndia ram Mizoram ah a dor mi hna lak ah 2020 thimnak ah NLD hlawtdaw (14) telh in Myanmar rammi 2200 leng an lut\nTamu i Thil A Cang Mi Cu Lungre Athei Ko Zaangfak Tuk An Si


Ka Lo Hngak Ding (Part – 46) - Chinland Today Media\nKa Lo Hngak Ding (Part – 46)\nDecember 9, 2013 10:55 am·0 comments\n“Aiha….. Falam thli ciocio ah vankau thli hi cu a vir tukaw lawmmam aw! Huuurrr…..” Pi Men cun khawsik ruangih khabe khawng derdo phahin a ttong. Parte cun Pi Men hnihsan phahin,\n“Kawlrawn um tthang hrangah cun a har ngai ding. Kanmah falam um ringring hrang khalah na tivek in tuar a har zik ttheu ngai.”\n“Ka fa, thaten thu I sim hnik. Na nu ih umdan a phundang ka tituk. Tlawng sayama hokhaw ka si. Nauhak pawl tla cu ziang an ruat ih ziang an cang ti an hmel zohin ka sim thei. Na nu hi ziangdang ih dam lo a si lo. Thinlung natnak rori a si. Cun, tuizing kha ziangah ha ka fapa in hnamdang fala a neih thu cu ngai poimawh takih thu I suh ciamco. Nannih hi ziang nan cang ha a si?”\n“Ai… Zianghman a si lo hokhaw sayama. Kha, rawl ei kan man. Rawl kan la pei” tiin Parte cun rawl ei tim a tuah tum. Pi Men cun duh hleihlo lo’n Parte ih liangin a kaih ih mitmen cang zet thawn Tlawng sayama in tlawngta nauhak thilsual tuahtu a kawk laifangih hmel umtudan vekin a zoh. Parte khalin a nuih rualpi ttha a sinak lawng si lo’n mi upa rori a sinak hmaizah phahin a kun ih Pi Men cun Parte’h khabe ah von kai tahratin a hmel thawn hmaiton in a zohawkter. Cuzawng ah sangka hram ihsin “Ka nu!! Ziang na cang?” “U Parte, Sayama!!!” tiih awsuah bangaw thlurthli in mi pathum an rak ding. Puite, Esther le Pi Men ih fapa an si. Pi Men cun a kut a thlah ih,\n“Tulai nauhak pawl lungruh dan lawmlam cu! Rawl ei tuah uh! Na nu ka va hruai ding” a ti ih ihkhun khan lamah a lut.\nPi Tlem khal a hong tho fiamfoih rawl cu an kiltlang thluh. An zaten dar hai tongaw surso’n dukcuh zetin rawl an ei a hmuhin Pi tlem cu hlimnak ih khat mithmai thawn a hong hni. Rei a mithmai a pan lo. Thu pakhat ruangih tuar zet ti theihtheih in a mithmai cu a vong dang lohli, a vong nau sualso sal. Cucun, a dar hai a ret ih a dang veikhat a von thian hnu ah thupi hlapi rel ding awm takin ttong a hon thok. An zaten rawl ei thei nawn loin Pi Tlem an zoh thluh.\n“Uhum!! Mitu kha ziang ha theih na duh lawmmam ih ka fanu cu na hro?” Pi Men a thir dukdi. Mitmeng phawlek zet thawn Pi Tlem a zoh ih awsuah baibah zetin,\n“Aw….. Ka hro ti na theih hnuhnu ka theih duhmi khal na thei kei cu. Nang cu veikhat kan ttongmi ih a duhsan na rak kaingah lohli ringring kha”\n“Hmm!!!!! A si lo tiangtiang I porh tum lala. Khah, ka lo sim ding. Nang cu Tlawng sayama na ttuan ih nangmai’ sungsuak fale kil,khawi man lo khopin na hnattuannak ah pum na pe. Curuangah na fapa in hnam dangmi fala a nei tiin na thin a na” Pi Men cu a lu a rak sut hnmuthmo. Midang pawl cun thaw hman thaw man lo khop ih mitmen phaw keke in Pi Tlem an zoh cio. Pi Tlem cun a ttong a peh ih,\n“Kei cu ka fanu hi ka kiangah ka umter ringring. A paih dam lai khalah a pa thawn kan thusimmi a bangaw. Kan thu khal in el dahlotu fanu tiin kan suang zet. Taisir zetin kan innsang a zoh ih a naule khal a cawm thluh. Asinan tu ah ziang a cang? Kawl milem be pa thawn hamawknak an tuah! Ka zum thei lo. Ka thisen thawih ka hrinmi fa a si ding ka zum thei lo. Asinan amai’ kaa rori in ‘Nunu, hipa ka neih lo cun pasal ka nei nawn lo ding’ I ti. Ziang ka tuah theimi um nawn? Thinheng tukin ka dawnkham. Khapa a tthen hlan sung I be lo dingin ka simih I be lo taktak. Tuisun ni tiang ka fanu in phone veikhat tal I ko in ‘Nunu, I lungkimpi ko aw’ tivek tla’n I ron dil kerhko sehla ti beisei zetin ka hngak nan…. I be lo hrimhrim” Pi Tlem ih mit sungin mitthli ti cu an luang kiahko rero. A fale pawl khal mitthli tla lo dingin an ttangih an hmur le hmur cu an cip rero nan an mit ihsin mitthli ti cun a ron forh kerhko cio.\nPi Men cu a tonak ihsin a hong ding cuaicoih Pi Tlem ih zaang zuutsak phahin “Fale hrangah a tthabik ding kan ruahsak cio ttheu nan fale in le an theithiam ttheu lo. Ziangkhalle tulai santiluan in a zir si. Tongpa kham in kham lo’n na fanu ih tlangval pa kha theih hmaisa tla tum sawn awla, a zuk vek maw, asilole tulai cu santhar thilthiam a sang tuk thlangih internet ihsin hmel zohaw ih biakawk khal a theih huahho zo si. Cuih amah nan hmuh hnuih nan pom rem thei lo ding rori a si lawngah thu tthaten relsal uhla a ttha ding. Kei kan mo ding cu phun 7 an kai lai ihsin ka rak theihciami an si. Rualpi ih komaw an si cu k arak thei ringring ko nan tlawng ca zir hmunkhat an si ruangah khatin ka rak daihthlan sual ruangah si. Cu tiih von ti cun misiakha sungkua cu an si lem lo nan hnam dang, biaknak dang an si ruangah ka duhlonak a si ve. Ziangkhalle Fale ih duhmi cu a zoh tal kan zohsak hmaisa a ttul hokhaw”\n“Si, cucu si tuih ka ruahmi cu.” Tiin pi Tlem khalin a hon sawn ve. An zaten an thawpi an suah thluh. Pi Tlem cun,\n“Khei…. Kan rawl khal a dai thluh zik thlang. Ei kung uh ee…” a ti ih pakhat hnu pakhat hnap hnuk hlukhlo phahin an mit an hnuul cio. Cule an dar hai cio kai in raw lei an thok sal. Pakhat le pakhat hmeh an suahaw ih lungawi aipuang in rawl an ei khawm hliarhlo.\n“Nan um maw? U Parte, Pi Tlem” Inn hmai zinpi ihsi kawh aw an theihmi ruangah pakhat le pakhat an zohaw thluh. Parte cu a tonak ihsin a hong dingih “Kan um hokhaw. Rong leng aw” ti phahin sangka a va ong.\n“Ai, Tharte!!! Ziangtin saw tulawng in hong len? Khua ah na va um ringring maw?” Tharte cun Parte ih mithmai zoh hmaisa loin inn sung tohkham sau parih ttawl emem, mina damttua a si hmel langcu fahran ih sangka lam rak hoihtu Pi Tlem cu phuhrunawknak ih khat mithmai thawih zoh phahin,\n“Aw…. Si” tilawngin a sawn. Parte cun innsung lut dingin a khihhmuh hnu ah Tharte cun a hruaimi tlangval pa cu rak lut ve dingin a sawm. Aw tthia phah nawn in Tharte cun,\n“Pi Tlem, na dam lo mawsi? Na va reh riahri ve” tiin a sutih Pi Tlem cun hni phahin,\n“Ka ttha zo. In hong palkai ih ka lungawi.” A rak ti.\n“Umm…… Ee….. Tipsun ka suk zikih U Awite thil kuat tla nan duh pangah tiah”\n“Tipsun ee?! Ziangah cu lohli” Parte in a rak suthliah.\n“Aw…. Thla khat lawng si khuan ka ngah. Feh lam cu zianghman phurh ding ka nei ciamco loih nan duhduh in kuat thei hokhaw. Tthiahvar kuat nan duh khalle a ngah thotho”\n“Aw…… Na fel tuk aw. Thaizan ah kan kuat duhmi kan rak lo pe ding maw”\n“Ziangah maw Uu hi mi tlung um rori thil zianghman in kuat lo? A va roh ve!” Esther in lungkim lo tak mithmai thawn a rak ttong. Puite khalin,\n“Si ee ti. Uu hi ca tal in kuat lo. A lawmmam deuh si.” A rak ti ve. Tharte cun,\n“Sile thaizan sim tuk lo ah in rak pe thei uhla ka duh. Phurh tuah a buaithlak deuh pangah”\n“Ee…. Siseh law. Kan rak lo kuat ding maw. In phurhsak thei ding hniahno takah. Lungawi tuk aw” Pi Tlem cun tha nei lo tak awsuah thawn a hon ti. Tharte khal a hni ih,\n“Sile, ka suk cih ding. Khawm ka tum ii…”\n“Ee…. Kan lungawi”. Sangka leng tiang Parte in a hei thlah.\nPi Men cu a dingih, “Kannih khal kan suh a ttul. Thaizing suk ding rori kan si fawn. Khah, diriam in rawl kan ei tlang ngah rualri si” a tiih suh tim a tuah. A fapa cun Parte hi a zoh khop thei lo. A mit ihsi Parte hlohter a siang lo. Tuan an hong thlen ih rawl suanih buai vutvo Parte thawih a hmaisabik an mit a tonawk dukdi caan kha a lungtur pawl an khir an zuang ciamco vekin a thei aw. Caan maltakte sung a hmuhmi fala nu’n a thinlung a rak la thluh zik man. A nu cun,\n“Ta-nge, kan suk pei” a ti cun huam lo takin a hong ding puangpo. A mitsirten Parte a zoh thup rero. Parte in le hni siamsiam mithmai panten a rak zoh ve. An suk taktak cu a thinlung a suk ve lo. Ke feh fung hnuphno’n a feh. Parte teih inn hmai zinkel an liam zawngah dunglet a hersal ih Parte cun a mithmai pan cu cawl cuang lole duhnung mithmai thawn a kut za a rak zap. Cuih mithmai ah a thinlung cu a tangta. Pi Men cun,\n“Ta-nge, ka rualnu ih fale pawl khi an fel hai tuk ti. Ka rak lo sim dah lo. Ka rualpi tthazet hokhaw a si. A fa upabik suah tiang ka hmu ta ih a pasal thih hman ka thei nawn lo cu ai…… Ziangtin ha maw kan rualvah in kan fale cu hivek an si aw….. Nang cu kan lai fala rori lawng mo ah I sum ding maw. Na U vekih hnam dang mi na neih citcet cun!!”\nTa-nge cu rawl an ei lai ih Parte in a kheng sung tiang hmeh a rak suah lai pawl, rawl an khawh hnuih khokheng zate a kholh rero lai khalih mithmai pan zetih ret thei ringringtu Parte ih umdan le cangvaihdan pawl cun a thinlung ruahnak ah bu an rak khuar thluh zo. A nuih thurelmi pakhat hman a thei nawn lo.\n“Hey!! Ka lo biak rero hi na thei lo maw? Ziang na ruat?”\n“Aw… Awaw…. Ziang na ti maw?”\n“Ziang ka ti dingih? Na U Vekin hnam dang fala hrimhrim nei hlah ka lo ti”\n“Sikchiah! I zum aw. Nupi fel tak, mawi tak ka lo sum ding”\n“Hey…. Na ttongdan cu fala nei zo na bang. Khuilam fala ha na neih? Ziangtik in ha nan duhawk?”\n“Aih, na theih a cu hrih lo”\n“Ziangtin ee?! Na theih a cu hrih lo na ti maw?! A pum lang hnuih ka theih dingah maw na ret?!”\n“Aa….. Ka nu! Cuvek a cang lo ding. Amah lam ihsi lehnak ka dong hrih lo men”\n“Kanmah laimi si ti aw”\n“Si tuk panteh. Hitawk Falam khawsung mi”\n“Haa!!!! Mizan lawng Falam na thlengih ziangtin maw fala na neih man? Aww…… Hitawk falam ih um an siih Mandalay ih tlawng rak kai na tinak san maw?”\n“Si lo. Aih, thu na duh. A caan kim le ka lo sim leh ding”\n“Na nu hokhaw ka si. Ziangah ha thuduh I ti. Na U vek na si cun ka lei keu in hokhaw ka nun ding”\n“na thinphang hlah. Khavek kan cang lo ding ka lo ti zo si”\n“Si le ka lo rinsan in ka lo zum ding maw. I bum cun na ol lo ding thei aw!”\nAn nufa in thu elaw phah, rualpi ttha bangih thu ruahaw phahin Canbary cu an thleng. Ta-nge cun veikhat zohnak ih a duh cihmi Parte cu a nuih a lungkimpi lo ding cu a phang hrimhrim lo. A U nupi a neih thluh veteih Falam so sal dingin a tumtah. A dam sung a koppi hrang dingah kekar a thok ve tum thlang….\nPeh hrih thotho ding….\nNa Hrang Hmun A Um Nawn Lo! (Part-2)\nKa Lo Hngak Ding (Part – 33)


Burma Ram Feh Dan Ding Part 03 - Chinland Today Media\nBurma Ram Feh Dan Ding Part 03\nPi Suu Kyi kum 7 ( 2003-2010 ) sung sir i hnawl a si\nPi Suu Kyi cu 1989 ah house arrest i kaih a si i,thawng a tla cing in a party NLD pawl cun 1990 i hrilawk ah seat 80% am hmu.A sinan ralkap a cozah cun thuneih nak an pe duh cuang lo.Pi Suu hi 1991 ah Nobel Peace Prize an pe.1994 ah an suah nan an kai thul,thawng an thla leh thul in an ret.\n1999 i a pasal London i um Michael Aris cancer i a thih zik ah khan Michael kha Rangoon i an nu hnen i feh tir an siang lovi,Suu Kyi thung cu London ah na feh thei an ti.Suu cun Burma leng a suah cun a kir thei nawn lo ding ti a thei i,cutin cun a duh bik mi a pasal cu kum 6 lai an hmuhawk nawn lo hnu ah hmu thei cuang lovin a thihsan.Cule 2002 ah Suu Kyi cu an suah leh.1989 i sin ralkap a cozah i a duh bik mi cu Suu Kyi hin Burma suahsan seh la ti a si.\nRalkap uk ram thangso pawl\nKan dung ah Burma ralkap a cozah pawl cun socialist system kan hlawn i free market i kan feh cun kan thangso ve ko ding tiin an ruat ding nan kum 22 hnu khal ah Burma ram cu a thangso cuang lo ti kan ngan zo.Hi ram thangso pawl hi ziang ruang ah ti tu kan zoh ding.\nSouth Korea ah 1961 ah kum 44 mi army general Park Chung Hee cun a cozah sinak a run la.Korea ram hi Japan ral an tuar hnu ah cumi hnak i nasa sawn Korean War (1950-1953 )an run tuar.Hi tawk ah North le South Korea ralkap thawng za tampi tlun ah Chian ralkap 10,00,000 le American ralkap 250,000 an do aw i American 45,000 lai an thi.Cu tluk i an doawk ruang ah S.Korea khawpi Seoul tla cu a bal sek sek thluh.Cu ti cing cun Park Chung Hee hnuai ah S.Korea cu a thangso tuk i,1991 i Rangoon i college ka kai lai ah S.Korea embassy hmai i an thanso nak zuk pawl an tar mi cu ka rak daw nasa.\nTaiwan ram khal Asian 4 tigers ah an telh ring ring.China President Chiang Kai Sheik kha China civil war i Mao Tse Tung pawl a neh nawn lo hnu ah Taiwan ah a ralkap 200,000 le milai million 2 thawn 1949 ah an tlan.Formasa ( Taiwan ) tikulh ah tan an la i,hna an tuan tha ciam co.An ram a thangso tuk i,Taiwan cun 1965 khan fahrah bom nak kan hai nawn lo an ti thei.Tu ah Taiwan le S.Korea,Singapore pawl cu Western European level an si.\nIndonesia hi cu himi Asian Tigers pawl vek in a thang so lo i,President Suharto i a cozah kha a corrupt ve ko nan,zinan a suah i tlun ah hna an tuan tha i,Burma hnak cun hlan khal ah tu khal ah thangzo tak an si.\nEurope le Amerca pawl cu an thangso tuk zo vi,growth rate percentage ti tam ciam co a theih nawn lo.Kum khat i 3% hrawng thang i an theih cun thangsos tuk ah an ruat aw aw.India cu 1990 tiang hrawng ah kum khat ah 4% hrawng a rak thng i,cu cu Hindu growth of rate tiin hnihsuak ah an run rel.Tu ah cun India cu 7% tal a thang theu i,2009 tla ah cu 9% hman a thleng.China ram sawh cu a thang law law i kum 20 sung lai cu kum tin 10% tlun in a thang.\nKum 40 sung kum tin 6 % hnak i tam an than cun economic growth tha law law an si i,cuti vek cu ram 6 an um.South Korea,Taiwan,Hong Kong,Thailand ,Malaysia le Singapore pawl hi kum 40 sung 6 % hnak i tam an thang ring ring i,cui ruang ah tu khal ah ram thangso tuk ah an cang.Cui pawl lak ah S.Korea le Taiwan pawl cu kum 50 sung (since 1961 ) kum tin 6% tlun an thang ring ring.Burma teh le.Kan dung kum 5 lai ah khan Burma khal cu 5/6 % in a thang an ti.A si ko ding.Asi nan mi na bese tuk thih zik rori a dam leh khal le thla tam pi a kum i rei a dam that nak ding a duh vek i Burma ram se tuk law mam tha ding cu kum rei tuk a tul ta ria.\nPi Suu Kyi Burma ram sung ah a tlawng.\nPi Suu cu 2002 i an suah khan a party tuah tha ding in ram sung hmun kip ah a tlawng i,Chin state tiang hman a feh a si kha.Hmun kip ah mipi a thawng a thawng in an rak hmuak theu.Gen.Than Shwe i ho a cozah pawl cun Pi Suu i cang dan cu an duh lo nasa.A nun ring ring cun an hrang ah a poi ding a si si ti khal an thei.Cu le 2003 May thla cem ah Monywa khawpi kiang i Depeyin khaw kiang ah ralkap a cozah i hmanmi misual thawngtla an suah hrim mi pawl in ralkap pawl thupek in Pi Suu Kyi cu thah tum in an rak thua i,NLD mi 70 lai an thi i,Pi Suu cu a motor to mi in a tlan thei suak nan hriamhma tuar cing in an kai leh i,cui hnu thla thum li lai tla cu Pi Suu hi a dam maw a thi ti khal theih lovin a um a si.\n( Suak leh ah kum 7 sung Pi Suu i um dan )


Rakhine Ramkulh Sungah Tlawng Hminpe An Tam – Vapual Auaw\nTuitum kan ram buainak ah mak danglam zetih cangvai lo hmunram pakhat cu Rakhine ramkulh a si. Ralkap uknak duh loin lamzawh duhphorhnak nei khal an um lo ih CDM tuah tivek khal a tul lo tiah thu an suah men.\nTuini may 24 cu ralkap cozah in ramsung phun hrek in phun 10 tiang tlawngkai dingah tlawng hmin pek thok ni tiah thu a suahnak a rei zo ih may 31 tiang tlawng hmin pek caan a ong. June 1 in tlawngkai thok dingah thu a suahmi a si ih Myanmar ramsung hmundang ah tlawng hminpe an mal.\nYangon, Mandalay ,Sagaing tlunah Chinram sung khalah tlawng hminpe an mal tukih hrekkhat tlawng cu tlawng hminpetu um lo lawlaw an tam. Tlawng hminpe hrekkhat khal ralkap le palik innsang , ralkap le palik pawl ih sungte ,CDM tuah lo cozah hnatuan pawl ih fale pawl tlunah USDP party tantu pawl an si. Asinan, cuvek khal mal tuk rori an si hrih. Rakhine ahcun tlawng hminpe cu ram buainak um lo bangin an tam tuk tiah BBC cun a tarlang.\nRakhine ramkulh ih party politics siseh an ralthuam kai pawl siseh an miphun an fehpi dan cu miphun dang le Myanmar ramsung hmundang ih um pawl hrang theihthiam harzet a si. Ralkap le AA khal 2020 ,November thla in tuini may 24 tiang an do aw hrih lo. Kachin le Karen lamih AA timi khal Rakhine ralthuam AA siloin ralthuam kai pawlkom dang an si.


Mipi Humhimtu In Ralkap Le Palik 20 An That Ih Nung Cingin 4 An Kai – Vapual Auaw\nShan Ramkulh Moebye khawpi ih mipi humhimtu PDF pawl cun tuini may 23, sun nazi 1 hrawngah Moebye khawpi kiangih palik sakhan cu an do ih tlangpar ralthuam kai pawlkom thawn an tantlang tikah ralkap le palik lam sung neknek in a hmunah ralkap le palik 20 an that.\nAn thah ngah lomi ralkap le palik 4 cu nungdam in an kai ih ziangtik an tuah vivo ding timi cu mipi theihternak an nei hrih lo. Moebye ih palik le ralkap umkhawmnak sakhan khal mipi humhimtu pawl cun an urkang felfai thluh lawlaw. Ralkap le palik hrekkhat cu fawm hruh man lo khal an rak um ih fawm hruh lo hrimhrim in mipi do khal an um theu.\nMoebye cu Shan ramkulh sungih um a sinan, kaya ramri ciahciah ih um khua a si. Kalay ramthen Demawso khalah mipi humhimtu PDF le ralkap doawknak a nasa zetin May 21, 22 ah mipi humhimtu pawl cun ralkap le palik sakhan hmun 2 an rak urkang sak. Cumi ah kaya mipi humhimtu pawl cu Free Burma Ranger timi ralthuam kai in an bawm.\nTuitum ih Moebye mipi humhimtu PDF teh zoin a bawm timi cu felfai in theih a si hrih lo. Moebye mipi humhimtu PDF cun ralkap le palik umkhawmnak sakhan an urkang rual in ralkap le palik 20 an thah thu, nungdam in 4 an kaih thu le anmah mipi humhimtu lam pakhat thi le hriamhma tuar 5 an um thu cu mipi an theihtermi a si.


Zaangfahnak Nei Lo - Chinland Today Media\nZaangfahnak Nei Lo\nSeptember 18, 2010 12:43 am·0 comments\n1 Tim. 5:17-25\nKawhhran upa, hnattuan ttha a ttuantu hruaitu cu ttuanman a let hnih in ngah tlak an si. Cuih upa lakah thusimnak le thuzirhnak ih a zuamzet pawl cun ngah tlak an si cuang. – 1 Tim. 5:17\n– Thufim. 30-31\n– 2 Korin. 11: 1-15\nKa tupa telnak phun sarih tlawngta pawl ih American Bawlungsit zuam awknak ah lehnak uktu referee in penalty a pek. Bawlung a hlon vete’n a hlontu hnen in bawlung cu an kham ih an long sak tikah cawhkuan peknak thantar a zaap lohli. Thuthantu in, “Bualrawn sungah thanthar a um. An pekmi cawhkuan cu pastor parah zaangfahnak a tel lo, …. ka ti duhmi sawn bawlung petu (passer) tican a si.” a ti. Cumi a simmi ka theih tikah ka ruahmi cu: “Pathian in tuni ah kawhhran hrekkhat pawl khal cuvek cawhkuan a pek hngai thei,” timi a si.\nCuti ih ti tikah pastor pawl hi an famkim tinak cu a si lo. Pastor pawl hi mi famkim ih kan zohbik asile pastor um lomi kawhhran pawl cu zohtthim ding norm ih retmi kawhhran an si ding. Bible in thlaraulam ih in hruaitu pawl upat ding; ahleice in thusimtu le thuzirhtu pawl upat ding in zirh (1Tim. 5:7). Ka ruahnak ah, pastor hnattuan hi hnattuan harbik pawl lakah a tel ve ding. Sanmanzet, khulrangzet le a hnokzetmi atuih kan san ahhin pastor pawl hi an tuah suak thei lo dingmi thil saang tuktuk tuah suaktu dingin kan ring ttheu.\nTtongkam thawn thazaang peknak le thlacam saknak in pastor pawl a upattu le a tthabik ih hnattuantu kawhhran sungtel si dingin thinlung ttha neih zuam uhsi! Cumi sawn in pastor pawl cu lungawi thathozet le hlawhtlingzet ih Pathian hnattuantu ttha a siter hngai ding. – Joe Stowell\nBawipa, mi lawm thiam dingin in bawm aw,\nMidang ih hnattuanmi parah;\nThinlung tak ih an lo rianmi parah,\nNa hrangah an pumpek awknak parah. – Sper\nNa pastor parah zaangfahnak nei lomi va si aw hlah,\ntuih sun ah thazaang peknak nei sawn aw.\nTisa mi in Thlarau mi ah


Mi Na Taih Pang Khal Le Thuphan Na Sim Thei Lo Ding - Chinland Today Media\nNovember 6, 2009 1:33 am·0 comments\nEuropean Union pawl cun air craft-style black box timi (bawm te pakhat) mawtaw zate parah ret theh an tumthu an phuang. Mawtaw pakhat le pakhat an taihawk tikah zo in a taih sawn timi a sim dingih palikpawl thudik simtu a si ding tin an sim. European ram le ram thangsopawl cun himi black box an hmang theh thlang ding.\nHi box cun mawtaw sung ih theihtulmi ci 20 lenglo simfiangnak a nei ding. Cuipawl lakih thupibik pawl cu mawtaw ziangtluk cak in a mawng, mawtaw in ziang a tawng ding timi pawl a sim ding. Mawtaw pakhat le pakhat an taihawk tik khalah zo sawn in a taih timi a simfiang ding. Cutikah court laam ih thureltulmi thubuai tiang a bawm thei ding ti a si.\nCulawnghmansiloin mawtaw mawngtu pawl hrangah ralrinnak a pe dingih rapthlak takih cangsual a dem ngaingai ding tin zumnak an nei bet. Box kan timi hi fate zet a siih mawtaw cet thawn a zawm aw ding. Box pakhat man cu £500 a si. Sunday Times, London\nSouth Korea pawl cun taxi mawng phah ih TV an zoh asile cawhkuan an si ding timi cu kuan lehlo ding in an relcatsal. Seoul Administrative Court cun kum reipi an rak thlunmi daan cu tui Sunday ahkhan Taxi mawngphah ih TV an zoh tikah $507 an kuanter theumi cu kuanter an si nawn lo ding tin thu an suahzo a si. AFP\nMizo Students’ Union In Saikhumphai Bawm Ding\nPi Suu Kyi Thu Rel Sak Zo


Thla In A Puahcok Ṭheu – Meifar\nEngland, Harlow, Essex khua ih um innsang nu kum 36 mi Charlene Smith cu thla in a puahcok ṭheu. Zan a itthat laiah arak puahcok ih a serh kiangkap khal a thamsak. October 2015 kum ihsin an inn cu a hrang thok, a fale pawl khalin an inn sungah thilmak tuktuk an hmu ṭheu.\nAn itthat laiah tla zo ti theih loin an sangka an king ciamco ih an va ong cu zohman an rak um lo, April 2016 kum ah puithiam a ko ih an innsung cu tidai thianghlim in thlausuahnak a pe, cumi hnu ihsin thla ih cangvaihnak cu a luar deuhdeuh.\nA caan len a nu tei inn ah tla an va riak nan thla in ava tibuai thotho. Kum 2 sung cu catbang loin thla in a tibuai ṭheu, thla ko thiam (pol) a ko hnu ihsin tuardan a thiam thu a rel. Thla ko thiam in “Nan inn a hrang asilo, nangmah ah thla aum.\nInndang ih nan va um asikhallen thla in a lo thlun vivo ding. Curuangah nangmah le nangmah na nehawk a ṭul” a ti. Cun, an inn ih thla a hrangdan khal September 2015 ah a pate cu an kaiten par ihsin a tla that. Cumi hrangah thawinak an tuah ih, cumi hnu ihsin an inn sungah thla aum thu a sim.\nCharlene Smith in thla cu ṭih lo dingin a control aw ringring ih thla 9 hnuah cun thla cu a hlo viarviar. April 2018 kum ah fanute anei ih cumi hnu ihsin thla cu a hmu nawn lo, curuangah a fanu cu “in humhimtu Vancung mi” tin a ko ṭheu.\nRang Pawngsualtu Cu Thawnginn Ihsin A Tlansuak


Tuikum Chin Kum Thar Puai Chin National Day Hnakin Sunglawi Sawn? - Chinland Today Media\nOctober 21, 2013 11:55 am·0 comments\nTuikum Chin Kum Thar Puai cu ramsung ramleng ah hlunghlai zetin kan hmang ih, a hlan hnakin kan Chin Kum Thar Puai hman daan kan thei aw vivo, cucu tulai IT san a si ruangah a si. Tuikum Chin Kum Thar Puai hi Chin mipi ih puai ropi “Chin Nation Day” hnakin kan hmang sunglawi sawn tiin ka hmu a si.\nCun, tuikum ih Chin Kum Thar Puai ramkip ih kan hman ciamco nak san hi nunphun sunsak ih a thupitzia kan theihso vivo ruang tla a si men ding ka zum. Malaysia le Delhi ah tuah suak betbet sehla ziangtlukin a sunglawi ding titiang I ruat ter. Tuikum ih Chin Kum Thar Puai zilthli hraang cu a thiang vervo a si!\nSanthuanthu kan pholang, pipu nunphung kan ko kirsal thei, leitlun thansohnak lamzin tluan ah kan Lai nunphung kan fehter ngah. Laimi kan duai ce lo ti hlafing kan sak thlang. Chinmi si hi a danglam in a va nuam cuang so titu khal kan bolo ding ka zum.\nA thlengaw rero mi kan leitlun pi cun, kan ruahban ceu mi tiang dawh baan vivo dingah in nawr zawk rero ih “Fanger” ihsin “Chin Kum Thar”puai ah in thlenpi ta! Thansohnak le thlengawknak duhlo tu pawl cun cohlang thei loin “Siang hrih hlah ee” an ti mengmang ko ding. A titupawl, mawhthluk ding kan si cuang lo, hlan nun le hlan hmin te cu fehsan a harsa!\nChin Kum Thar hin hmuar a nei sinsin ding. A ropi sinsin dingih leitlun theihpi tlak puai tiang a cangsuak vivo lai ding tiah ka rak ruahsannak ka tarlang ve.\nZuk hi Melbourne ih Chin Kum Thar Puai lai ta a si. Kan pilepu ramsa bangin thuamhnaw hman hruk thiamlo ih an rak khawsak lai pholang daan phun khat asi.


SAC ralhraang in Thawngtla pawl an thlah tum nak san | Falam Online Media\nJune 25, 2021 July 23, 2021 Ni Hnem Sung\t0 Comments\nSAC ralhraang in Thawngtla tamzet suah an tum tiah thuthang a suak cu atufang hitluk rambuai hnaṭuanding umlo laiah Covid nat le a karh vivo thawn ziang duh san ih tuah tummi si pei tiah thusut ding tamzet a um.\nMipi lam in ruah nak a phunphun a suak ih cumi lakah dothleng cangvaihnak ih hmuhtonmi tamzet neizotu mipakhat ih relmi kan run tarlang sawng a si.\nSAC ralhraang tumtahmi le kan thei ṭulmi\nSAC ralhraang cun daan loih kaihkhihmi Thawngtla tamzet thalh zalen in Dothleng cangvaihnak le mipi lakah thilung hmuaw thaimlo dingin a keellebawrten an cangvai tum thlang.\nThawngtlak thlah ding thu ah kan nih mipi lam in lungawi ding hran a um lo. Asan cu sual tuahlo, kiahphu lo kaih tuar pawl thlah zalen ding an si tikah kan nih lam in lawm nak ding san a um hran lo. An thlah zalen dingmi pawl khal an mah lam ih hupphurh deuhmi hruaitu le mipi kaihruai thiamtu, cangvaihnak ih pumpeaw theitu tvk cu an thlah loding ticu theih cia si ko.\nMipi lam in SAC ralhraang tumtahmi phen ih thil umdan kan ṭhlir thiam a poimawh zet. Leitlun mipi hmai ah mualpho in le ramsung buainak khalih tlaksiat lam panvivotu SAC ralhraang cun a tu ih thil a tuah dingmi cu Leitlun mipi hmai ah thiamfihlimaw tum in le ramsung Dothlengnak sungmuril ah ṭhenṭhekawknak tuahtum in ke a kar mi a si thei.\nCuruangah kan nih Dothleng cangvaihnak ih teltu pawl hi kan ralring thiam a poimawh zet. Thawngtla suak ah kan ralkappi, kan uu kan nau kan rual ṭha an telve ding. Cumiah kan nih lam in ziangtin khuakhannak kan nei ding? Pehtlaihnak nei sal in hna kan ṭuanpi ding maw timi hi atu ihsin kan ronaw cia a ṭul.\nKan uu, kan nau, rualṭha le hnaṭuanpi cu an si nan ralhraang pawl ih hminsin zomi an si tihi kan theifiang a ṭul. SAC ralhraang in a umtlan cangvaihdan, zo thawn pehtlaihawknak an nei, zo thawn an biakaw tvk tiang thlingthla thup in dunglam in tumtahnak tumzet an nei thei.\nCuruangah kan nih Dothleng cangvaihnak ih hmalaknak nei rerotu pawl in thawngtla suak kan hnaṭuanpi thawn pehtlaihawknak kan nei tikah …\n1. An mah pehtlaihnak ah a hranten phone/number hmang ding\n2. Kan sung thu ziangvek cin tiang kan theiter ding ….\n3. Amalbik ni 14 in 30 karlak hrawng mipum rori`n tongaw loin zoh ṭha lawk ding tvk in hmailam ih kan ton theimi hrangah timlamnak kan rak nei cia a ṭul.\nAtuih ka simmi cu kan lakah ṭhenṭheknak suak dingin le thawngtla suak pawl pehtlaih loding tiih ka simmi a si hrimhrim lo. 88 hnu, Khin Nyunt san lai ih thilthleng pawl theizotu kan si ih khai san lai ih an hmankeelte hmangin Dothlengnak dingder dingin thil an tuah thei timi theifiang dingin kan ralrinṭulzia ka run relmi a si.\nCuvek pawl theithiam in fimkhurten kan cangvai cun Dothlengnak kan hlawhtling hrimhrim ding a si. (NOD)\n← Falam ah Covid mina pakhat thi bet, Natnei thar 26 hmu bet\nKalay Covid mina tuamhlawmnak innpi ihsin Mina pakhat Dawp That →\nNovember 4, 2021 Ni Hnem Sung 0


India Cozah Siizungpi a kang ih naute 10 an thi | Falam Online Media\nIndia Cozah Siizungpi a kang ih naute 10 an thi\nJanuary 9 zinglam nazi 1 hrawng ah Maharashtra, Bhandara ih cozah siizungpi a kang ih naute 10 an thi.\nNaute suakpek retnak innpi ihsin kangmei a suak thok naute 7 cu an runsuak man.\nSiizung ih hnaṭuan Sandeep Kadam in “zinglam nazi 1:30 hrawng ah a kang mi si. Nurses 2 le hnaṭuan bawmtu an um nan naute 7 lawng an run man. Kangmei a suak thok veten theihternak dar an tal ih mei an phal ahcun naute 10 an rak thi zo”.\nTen newborn babies have been killed in a fire at a hospital in India as members of staff rushed to evacuate the ward in the early hours of Saturday.https://t.co/xwoi4hDGuX\n— BBC News India (@BBCIndia) January 9, 2021\n“Meikang lai ah thil puak ciamco a um ruangah Siizung hnaṭuan pawl duh vekin an cangvai thei lo. Theipatawp suah in an ṭang nan naute zaten an runsuak thei lo. A kang nak san cu theih a si hrih lo” a ti.\nNaute retnak khaan ah itkhun 36 a um ih Tlawngkai ninga tiang, cuih hmun ah naute 17 an um. Runsuakmi naute 7 cu khaan him dang ah an ṭhawn cih.\nBhandara District Health Officer Dr Prashant Uike in “zarkkhat in thlahnihthum upa Naute an si ih mi tamsawn cu thawpit in an thi. Naute pakhat cu a kang besia zet. Pahnih cu an taksa ṭhenkhat lawng a kang. Midang cu meikhu an hiip nasatuk ruangah an thi a si” a ti.\nThe #Maharashtra government has ordered an investigation into the matter, with home minister Anil Deshmukh rushing to the district to take stock of the situation.\n(@Pkhelkar) #BhandaraHospitalfire https://t.co/wIYyv7OSam\nHih thuthawn pehpar in Cozah Siizungpi cu mipi in nasaten an sawisel ih “dawngdahnak ruangah le humhimawknak hmanrua a umlo ruangah hivek vanduainak a thleng mi a si” tiah an au.\nHivek vanduainak suak nawnlo dingin India Cozahpi in hmalaknak a nei thok thlang ding tiah cozah lam in thusuahnak a nei cih ih hmalaknak nei thok dingin le kangmei suak dan zingzoi dingin an cangvai thok cih a si.\n← Minung 50 luan phurtu Indonesia Vanzam A Hlo\nCM Pu Salai Lian Luai in Tlauhmun Electric onnak a nei →\nKum 16 mi namte thawn DawtThat Nakah Chin mi telve